url: =Muh ciil Melbourne – 20 ~ Hau Za Cin :: ZOMI DAILY\nposted on 15 October 2015 at 8:29 am Lomkholna: Article, Hauzacin\nMuh ciil Melbourne – 20\nMangpha khak kulta thong:\nI tenna leitung pen laphuakte in ‘i khualzinna gam hi’ a cih bang un koi mah i munkip hilo a, a taam pak, a zin pak, a teng pak vive i hi hi. Tuni a i tenna, inn leh lo nei a i omna munte zong nitawp dong kip ding cih kigen theilo a, maban kisuan nawnlo ding cih kigen thei tuanlo hi. Tua manin hih leitung pen ‘i khualzinna gam’ bek hi takpi a, a taamsuak ding kuamah i om kei hi. I hawhna i ciahna ah sawtpi a tam om a, tomcik a tam om hi. Ni 12 tak ka taam khit uh ciangin ut mahmah lai tale ung ciah kul, maban leh vaidang in hong ngak ahih manin maban zom ding leh vaithak zom dingin ka ciah khiat phot uh hong kulta hi. Australia sa lim leh an limte ki ngoih mahmah ding cih thei kilkel kawmsa in ka kithawi hiathiat uh hi.\nNitak nai 7 a Melbourne vanlengtual pan lengkhia ding pen zingsang pan thalawp hetlo in ka kithawi nel nel uh a, gamnuam hitan tung, hibang mu, a limna, a alna ciamkha, nekha in a hoihna va mu khin laklawh ka hih manun ka manawh uh sang khiatlah huaizaw thamtham cih tel lua ka hih manun ka kithawi ding uh thalawp huai hetlo hi. Ahi zongin laphuakpa khat in, ‘tu nuam taleng ding, khawl nuam taleng pai’ a cih bangin ut thu hinawnlo a hun in hong nawk ahih manin ka pai uh a kul hita hi. Tuni sangin zan nitak ka hunzat mahmah uh ka mangngilh thei kei hi.\nKikhakna ciin a zan nitak in Pa Pau te innkuan, David te innkuan, Cingno te innkuan in hong tutpih in hun nuam ka zang uh a, a limnono ne in thupha kipaih in, thunuam a kiho in ka am mahmah uh hi. Ahi zongin a langkhat ah lungsim in ‘zingciang kikhenta ding cileng’ cih khat om kiukiau ahih manin nuita leng i lungsim langkhat nuilo, nuamsa taleng zingciang i lungzuan dingteng thei, phawk kiukiau in ka om uh hi. Ahi zongin hun khat ciang hibang nite kimu kik dinga, gibang khen nawnlo laitual zong i lengkhawm kei ding maw! cih tawh ka kinem uh hi. Kimuh sangin kikhen mah a haksazaw himawk ei.\nZomi laphuakpa khat in,\n(a). Tu a mawngsing bang kikawi a, Zingciang sambang khenta ding maw, lawm.\n(b). Zingciang sambang khenta dinga, Lungzuan zatam sialta ding maw, lawm.\nciin a hun nuam uh a amna leh a kikhen ding uh a khasiathuai dan la tawh siamtak in na pulak hi. Laphuak thei hizen leng maw….. lawm…\nZan lah sawt deuhdeuh, kikhen lah haksa deuhdeuh, kuamah a ihmut sawm, a lup sawm lah omlo deuhdeuh. Pute zukholh in, pute’n tute thupha pia in, thungetkhopna nei in, ki phawkna, ki itna thu tuamtuam genkhawm in zingsang khua hong vakdekta hi. Khangluite la peuh ka phawk a,\n“Bu-al a khuan nop leh khuang hen,\nTaikhua a val nop leh val hen aw.\nTaikhua val a mual zatam kal ding,\nKei aw lungzuang pheiphung ka suanzo diam aw”\ncihte peuh ka phawk sawnsawn hi. Mihing nuntakna ah a nuam mahmah hunte i paisan ding ciangin a haksa mahmah hun ah a kilut hi a, ahi zongin a nuamzaw hunte i galdon theihna hunpha khat zong hikik hi. A utteng tutphah tungah lusu, a utteng sualtungah kizal in kuamah ka ciah kei uh hi. Ka khanlawh uh ciang zingsang khua na vakta a, zing nisuak no selsal in tohlet panin hong kap zihziah hi.\nMungno leh David in vanlengtual ah hong kha: Pu Sawm Thang leh Pi Lun nasem a kuanloh phamawh ahih manin ka thawhma un nasem dingin na kuankhia khin uh a, zantak a mangpha ka kikhak teng uh ka kimuhtawpna uh hiphot cihna hi. Amau omloh ciang Zotawi Lianu nau Tg. Mungno in a sangkahna car kang kiukiau tawh nitak lam nai 2 pelh ciangin innkong mai ah hong ngak a, a sung a pua hahsiang in a zuut siang sitset hi. Ka van teng uh guang in ka tut khit uh ciangin Melbourne International Airport lam zuan dingin ka dingkhia uh hi. Lampi ah ka tupa uh David Ngalliam te inn ah mangpha khakna khut kilen dingin ka bang phei uh a, aman muamkhum leh van dang pawlkhat hong pia neinai a, ka lungdam mahmah uh hi. Inn ah om khempeuh tawh khut kilen khin in vanlengtual lam ka manawh vingveng uh a, nitak lam mawtaw tamlua thei ahih manin ka nawh tai mahmah uh hi. Nawngkaina omlo in vanlengtual a hun lap in ka tung uh a, ka van teng uh ap in a pua ah niangtui dawn kawmin ka ngak uh hi. Innteknu in tuni vanlengtual ah hong kha te ‘niangtui leh moh beek kong taih ding’ cimah leh tupa David Ngalliam in phallo in ‘ko khua hi’ ci teitei ahih manin ka nek ka dawn uh zong hong piaksak lailai uh hi.\nNiangtui leh Moh te ka nekkhit uh ciangin ka hun uh hong cingin naute zong a ciahkik nading uh saupi omlai ahih manin khut kilen, mangpha kikhak in ka kikhen uh hi. Amau kinunghei in vanlengtual pua lam ah pusuak uh a, koh vanlengtual sungah ka paina lam ding uh zongin lungzuang khuangai kawm giugiau in ka kileh thalthal uh hi. Hong lungzuan huai mahmah mawk ahih manin Melbourne khuapi nitum kuan ding lah mual ah kisung ziziai a, laphuak thei hi in lakam hau hileng la tawh awihawih ding nam hi.\nHun in hong ngaklo a, vanleng sung lut in koi mah etnop, muhnop tam hetlo in ka ihmut suak lah hivet napi ka mitsi cip pong hi. I utna, i khiatlah, nop i sakna mun nusiat bel a baihlo veve himawk.\nVanleng hong ging in, kongkhak kikhak a, tomkhat a nungkik khit ciang taklam ah kihei in a lenkhiatna ding phual zuanin damdam in a tai phei hi. A kongkhak pan ka khuadak leh vei leh tak ah vanleng kigual deudau a, nasem khat leh nih mawtaw tawh a tai vangvang khawng ka galmuh hi. Inn leh vanlengte kigamla ciaiciai a, neu deuhdeuh in vanleng zong a gin kilamdang in a tha-saan a, ziuuuuu ciin a mailam nawt in kikhawh zeza phei a, hong kilok pian ka cih leh leilak sikkha nawnlo in van ah a kilawnto hi a, Australia leitang leh gam a nusia hiaihiai kihita mawk hi. Melbourne khuapi sunga inn leh kongzingte hong kilang a, car leh inn te neu deuhdeuh in nitum kuan pen kimu cian deuhdeuh a, van lam ah meipi kinaihto semsem hi. Khuapi sung khatvei a kimvial zawh ciangin a veilam ah kiheisuak in vanlam ah sang semsem in khua leh mawtaw te kimu nawnlo deuhdeuh in gamsung leh luipite, tuipi leh mualpi te bek a kimu ta hi…\n“Hi, can I serve you a drink?”\n“Yes, please. Apple Juice. Thank you.”\n“No problem. My pleasure. Here you go…”\nMikang pau khawng a kizang panpan kik hita mawk a, Zokam tawh ka kiho hunnuamte ka phawk hi. Anne, tui dawn, lusu, ihmu, zan khuamial sungah tawldam in ka om laitak un…\n“Welcome to Singapore” cih hong ging kaukau a, ka lu ka phottoh leh Changi Airport a kitung ding na hita a, Singapore vanlengtual ah a kitu ding hita hi. Emirates Airline te nuam mahmah uh a, an lah lim, tui lah tam ahih manin tawldam takin ka tung uh hi.\nLungzuanhuai sem: Zan nai 12 ciangin Singapore Changi Airport ah ka tu uh a, lawmnu Cingpi bangin Air Hostess te tawh maan peuh na kizaih khawm in nuam nasa mahmah hi. Vanleng sung pan ka pusuah uh ciangin mite kidawn ngeingai in khat leh khat khut kilen in kikawi in kinam uh a, ko ka hih uh leh ko guak ka pusuak thalthal uh hi.\nLeitung pen a nop mahmah hangin khat guak bek in gamtang hileng a nopna a omlo hi cih ka phawk hi. Mihing pen a hon a om khawm ding, a kikhawl ding, a ki it ding, a kingai dingte hi hanga, a nuamsa khawm, a dahkhawm dingte i hi hi. Tua ahih manin ka pailam vua lungdam maitai taka vanlengtual ah hong kidawn hunte ka mitkha ah hong kilanga, ka ciahlam sang ka kuanlam uh nuamzaw leh hamphazaw ciin ka ciamteh hi. Leitung pen a nuam a haksa thuakkhawm in phukhawm peuh leng a dandan na om a, a nuam pen dingte zong khattangin tuak ding hileng a nopna a nopna zah in a nuamlo ding na himawk hi. Khangluite in ‘nga in a tam sihpih a, mihing in a tam hinpih a,’ acih uh paunak bangin nopna, lungdamna, lungkimna i cihte hong uap ding, hong lungdampih ding a om kei leh a mawkna ahi hi. Nahoih sep khawlsan kei ni…\nLungdamna: Australia ka zin sung khempeuh uh hong buaipih, an hong nekpih, hong vakpih, deihsakna leh letsong hoih nono hong pia, hong phone…. khempeuh tungah nakpi takin ka lungdam uh hi. Nong it nong khoi nong huai nong kepna khempeuh uh a zah tampi in Topa Pasian in thupha hong piata hen. Lungdamna lianpi tawh kong phawk mahmah uh hi. I kimuh kik mateng i omna ciat ah Topa in hong kem in i maban ciat ah hong makaih, hong gualzawhpih zelta hen.\nHeina peuh ah Zotang bang damin hunpha khat ciang mel kimu kik ni. Utlo pipi in Mangpha phot…:)\nPrevious: Naupang nih holimna ~ Thawn Tuang\nNext: Pu Kam Za Khai (kum 70) dahpihna


timestamp: atn

url: =11. September 14, 2019| Tuahsiatna in Hongnawk Ciangin ~ MUC\n11. September 14, 2019| Tuahsiatna in Hongnawk Ciangin\nAdmin 5:02:00 PM Articles, MISSION NEWS\nTuahsiatna in Hongnawk Ciangin\nFiji, September 14\nFiji gam-ah Aa-mah-khaan kusale a sem, Joeli Rabo in a zato lupna tung panin, a gei-a lungkham lua kisa-a mangbangh a nii hong en to hi.\n“Ka ta aw, tua pawlpi pen na nusiat kul limlimh hi. Ih khua ah nong tun kei limlimh ding hi. Tua pen nang’ tungah samsiatna ahi hi. Tua bek thamloh in thu upna thak peuhmah i khua sungah nong phuat peuh mah leh kaamsiatna in i khua hong tuam ding hi. A ni kibang lo-iin, nang guak in Pasian bia nahih manin lem-vet lo hi. Tua ni pen maan lo hi. Tu mah in zongh, tua na biakna ni maan lohna hangin a gau na thuakthuak khin hi.” a nii in ci hi.\nJoeli in bandage tawh a ki tuam beelbaal, a baantawn en-suk hi. Mawtaw tuahsiatna hangin a khut langnih in kitan hi. A tute nih zong si lailai hi.\nJoeli a ki tuiphum khit ciangin a lamh kiatna ahi, Nabouci-wa khua ah tua a muh thak upna pen hopsawn ding nakpi takin lunggulh mahmah hi. Himah taleh a khuapihte in saang nuam dek lo-in, muhdahna bek a thalawh hi. A tamzaw pen a sanggamte, a behte vive hi zaw lai uh a, amaute ahih uh leh Khrisian mah a kici, pawl dang vi ve ahi uh hi. Tua pipi mah in, Joeli in thumaan tang-kona khat vaihawm veve a, mi 10 hong ki tuiphum uh hi. Tua khit ciangin biakinn mun ding khat hong geel pah hi. Biakinn mun ding, pawlpi mite tawh a puahsiang ni ding` hong vaihawm uh hi.\nInnmun a puah ni ding` uh a zaan ni in, Nadi Vanlengtual ah, kum 27 apha atupa kha dingin zingsang lol takin mawtaw tawh a pai uh hi. A mawtaw sungah a tupa’ nu leh anaute nih tawh, ama’ ta kum 13 apha khat tawh tuang khawm uh hi.\nZingsang nai 4 pawlin Joeli lusu kha ahih manin a mawtaw lamnawl ah pial hi. Kum 27 leh 16 apha, a tute nih a phual mah ah sipah uh hi. Tua a si te’ nu leh kum 13 apha, a tupa neupen te bel zato ah ki puak hi. Amah pen a baan tegel kitan hi. A tapa ahihleh lamdang takin them cik zongh liam vet lo hi.\nA khua vuah Adventist biakinn a lamnopna a khawl ding deihna tawh zato a, a lum Joeli’ kiangah, a nii in a veh kawm in a hopih ahi hi.\nJoeli in ahihleh a lupna tungpan in a nii na en to gige hi. “Nii aw, nang’ tapa khat bek na nei lai hi. Ni khat ni ciangin\nna tapa Adventist hong suah nading ahih nakleh, Hih zato sunga, lupna tungah si phial mah leng zongh, na tapa’ nuntakna ki khel nadingin ka nuntakna kapiak theih manin Pasian’ tungah lungdam ka ko lai ding hi. ci hi.\nA nii zongh, a nunglamah ki heii khiasim hi. A khitui tolh ziahziah hi. Tua bangin kimuang ngam takin thu a gen hangin, biakinn a lamh zawh ding bel ki lamen taktak zo lo hi. Zato ah kha tampi a lup sungin, hi bangin thu a ngen hi. “Topa aw, Na deihna\ntaktak a sem mah ka hiam, cih ki thei zo nawn ke’ng.”\nAhizongin zato panin a tuah ciangin, biakinn lamh nading vai tawh kisai-in, lung hiang nawn vet lo hi. Ellen White’ cihmah bangin, “Upna hang a, thahna a thuak Abel hun lai pek pan kipan, Pasian’ mite’ngah thaman pen gentheih thuakna ahi hi. Taanglai i pupite in Pasian’ tungah a cihtak man uh leh a thupiakte a zuih man un: gimna, gentheihna thuak uh hi. I pawlpi’ Lutangpipa in zong eite tang’ dingin na thuak khin zo hi. Ama’ nungzuite leh pawlpi masate in zongh na thuak khin uh hi; thu umh mi awn tam-pite in zongh na thuak uh hi; puahpha makaite in zongh na thuak uh hi. Tua ahihleh, nuntak tawntungna a lamen, Khris hong kilat-kik ciangin pauban om lo-a, a dawn ding’ eite in, amaute’ sangin tua haksatnate bang hangin thuak ngamlo zawsop ding i hi hi-am?” ci hi. (“Testimonies for the Church,” Vol. 1, page 78).\n“Lungdamna thu a kigen laiteng, thuakna om ding, banghanghiam cihleh dawimangpa heh hi,” ci-in Joeli in thei gige hi. Kha khat sungin biakinn lamh kizo siang takpi hi.\nA khua vuah biakinn khat nei ta ahihmanin Joeli lungdam hi, ahizongin Kiuva kici khua ah zongh pawlpi phuh ding lunggulh lai hi. Himah taleh tua huhau in kuama’ tungah siatna a tun ding deih lo hi. Tua ahih manin a pawlpi mite tawh na semkhawm in, kaal khat in nihvei ta ann tang in, tua khua ah inn khat khit inn khat lut in thu va ngen uh hi.\n“Topa aw, ka khua vuah tuahsia ngiingei khin zo ingh. Tu-in na thu manpha khua dang khat ah ka va puak hi. A beisa hun a, gentheihna te hong tuak kik sak nawn kei in. Nong hehpihna tawh abeisa hun a ka thuakna te ka theihkik loh nadingin ka sep-na peuh ah hong makaih tapeuh in maw Topa.” ci-in nisim in thu ngen den hi.\nLamet ngam hetloh pi-in, tua khua mite khat in, Adventistte paakta in, a inn vuah kikhopna a va neih pih ding uh, va kunh bil-bel hi. Tua pa mah in a nunglam ciangin Adventist biakinn lamh nadingin innmunh khat piakhia hi.\n“Thungetna leh antanna in, pawlpi olno takin phut thei hi,” Joeli in ci hi.\nTua khit ciangin a khua thumna, Buretu khua ah pai leuleu hi. A pawlpi mite tawh thu ngenin, ann tangg leuleu uh hi. Tua khua hausapate a innkuan un lamdang takin hong ki tuiphum uh hi.\nAhizongin biakinn a lamh ma-un buaina lianpi khat in Joeli hong vaat mawk hi. Tua khua hausapa zunkhum natna tawh hong si vat mawk hi. “Adventist a suah man-a, daan thuak hi,” ci-in a khuapihte hong lau ngeingai mawk uh hi.\nAdventist nasepna a do nadingin khua hausapa’ sihna sa-tan in a zangh hilel a, biakinn ahihleh kilam zo veve ding hi, ci-in Joeli in umh hi. Tu kuata Sabbath 13 na mission sumpi tawh a kihuh ding ahi, zunkhum natna daal nading nasepna ah amah zongh ki hel hi.\n“Pasian in tua khuasungah gualzawhna ngah veve ding hi,” Joeli in ci hi. Nung lam a, a nii’ kiangah agen ahi, “Na tapa in gup-na a ngah nading ahih nakleh ka nuntakna ka pia zongin phamawh sa kei ingh,”acih hong phawk kik hi. A nii’ tapa leh ama’ tate li tui hong kiphum uh hi.\n“Ka nii a sih madeuh in ka va hawh leh, a tapa khat neih lai sunh sunh, Pasian’ thu ka theihsak a, ka pianthak sakna hangin lungdam hong ko kik hi. Pasian in ahihleh na khempeuh uk takpi mah hi,” Joeli in ci hi.


url: =KLIA2 sungah Kim Jong Nam kithahzawh khakhatsung thupiang te ~ ZD :: ZOMI DAILY\nposted on 14 March 2017 at 7:56 am Lomkholna: Korea, Malaysia, News, Sawltak, World\nMalaysia, Kuala Lumpur International Airport 2 (KLIA2) sungah Kim Jong Nam aki suamlupzawh khakhat acing hita hi. Kim Jong Nam pen tulaitak North Korea gammakaipi Kim Jong Un ii asanggam Half-brother (pa kibang, nu kibanglo) hi a, KLIA2 sungah February 13 ni in aki suamlum ahihi.\nFebruary 13 ni in Kim Jong Nam pen Macau City lam zuandingin alengkhiading KLIA2 ah vanleng ngakin aomlaitak numei nih in amai ah guza tatsak uh a, tuazawh asawt hetlo, Minute 20 sungin siziau hi. Tua thupiangteng pen Airport CCTV panin naki Record kha sitset hi. Asihzawh khakhat cingkhin himahleh aluanghawmpen tudong zato ah kikemcip laimawk hi.\nKim Jong Nam pen KLIA2 ah amaitang guza aki nuhsakkhit ciangin Putrajaya Hospital kipuakpah himahleh lamkal ah asi ahihi. Leitung Media tuamtuamte’n hihthu atheih ciangin kilunglut mahmah ahih manin, Putrajaya Hospital ah deihpah ngeingai uh a, suntawh zantawh ngakcip in buaipih mahmah uhhi.\nAluanghawm pen Putrajaya Hospital panin Hospital Kuala Lumpur ah Postmortem bawlding in kituah leuleu a, lamkal ah buaina aomding kipatau mahmah ahih manin Security anung amai ah palik te’n limtakin kemcing uhhi. Aluanghawm Hospital Kuala Lumpur ah akipuakzawh akipan misibuk maiah suntawh zantawh leitung Media Agency tuamtuamte’n thuthang kanding in ngakcipdehpah uhhi.\nFebruary 13 ni KLIA2 sungah Kim Jong Nam ki suamlupna CCTV panin ki enkik in, tuasung ah akihel numei 2 tepen Malaysian Police te’n kanpah ngekngek uhhi.\nFebruary 15 ni in tualak ah akihel numeikhat kimankhia masa hi. Tuanu minpen Doan Thi Huong kicikhat hi a, Vietnam gammi ahihi. Kum 28 phakhin hi.\nFebruary 16 ni ciangin numeikhat kimatbeh leuleu hi. Tuanu minpen Siti Aisyah kicikhat hi a, amahpen Indonesia gammi ahihi. Kum 25 phakhin hi.\nFebruary 17 ni ciangin Ri Jong Chol kici North Korea gammi khat matbeh leuleu uhhi. Hihpa pen kum 47 phakhin in, ama nasep kivatna pen Chemist ahihi. Hihpa pen paulap kician, Evidence kician omlo ahih manin March 03 ni in khahkik uh a, agam ah kipuakkhia, Deportation kibawlpah hi.\nPostmortem abawlna panin Kim Jong Nam pen “nerve agent VX” kici Chemical Weapon namkhat tawh ki suamlum hi ci’n Malaysia kumpi thunei te’n genkhia uhhi. Ahi zongin North Korea in nerve agent VX tawh asi hiloding hi, Kim Jong Nam pen Heart Attack tawh asi hiding hi ci’n Malaysia kumpi thunei te genkhiatna pen nialthapai hi.\nMalaysia Police te’n hihvai kanbehbeh uh a, kisuamlupna vai muanmawh lakah Korea Embassy sungah nasem Second Secretary Hyon Kwang-song nangawn kihelsak uhhi.\nMarch 01 ni in akiman numei tegel thukhenzum ah thu kibawl in kithat misuamlum cihtawh Murder Case in thu kibawl hi. Hih numei nihtezong aki suamlup a, thudottheih nawnlohin akikoihding kipatau mahmah ahih manin aciahlam ciangin Bullet-proof Vest kici thautang in apailetzolo awmdal thuahsakin thautawi Securtiy tampitak in umcipden uhhi.\nKim Jong Nam sihnavai hangin Malaysia leh North Korea gamnih kizopna honglem nawnlo in, Malaysia in North Korea gamsung ah Ambassador in aom Mohamad Nizan Mohamad pen agamah aciah kikding in sam uhhi.\nTuaban ah abeisa in azatzat uh Malaysia leh North Korea kikal Visa lakkullo “Free Visa Travel Policy ” pen Malaysia in phiatziau hi.\nTuaciang tawh mannailo in, Malaysia gamsung aom North Korea Ambassador Kang Chol pen Malaysia kumpi in “persona non grata” (person not appreciated) ci’n mideihhuailo khatin tangko uh a, agampan in nai 48 sungin aciahkhiatding hawlkhiatna thu piamawk uhhi.\nMarch 04 ni in Malaysia Foreign Ministry in hawlkhiatna thu apiak aom mahbang in March 06 ni in ciahkhiapah takpi hi.\nNorth Korea inzong athuhkik nading un amau gamsungah aom Malaysia Ambassador pa hawlkhiatna piapah uhhi.\nMarch 07 ni ciangin North Korea in agamsung aom Malaysia gammi 11 te aciahkhiatding phallo leuleu uhhi. Tua ciangin Malaysia kumpi inzong amau gamsung ah aom North Korea gammi te aciahkhiatding phallopah uhhi.\nMarch 09 ni in North Korea gamsung aom Malaysia gammi 11 lakpanin mi 2 ciahkhiathei cih kiza hi. Tuate pen Malaysia kumpi nasem hilo uh a, United Nations’ World Food Programme ah nasem te ahi uhhi. Ref: theStar\nMalaysia leh North Korea gamnih kimawlna te abanban in entoto laini. ZD Sawltak #zomidaily\nPrevious: Vondeih Kep Ding – 98 (Dimno’ Pa)\nNext: Yangon leh Taik Kyi khuasung tengah zinling in mi 24 liam, asi kizalo ~ ZD


url: =Ka phawkkik thukhat ~ Pau Do Lian :: ZOMI DAILY\nposted on 4 September 2021 at 9:10 am Lomkholna: Article, Paudolian\nSeptember 2012 Laisimkum in prof. Charles Hallisey (Harvard Divinity) class, “Introduction to Buddhist Narrative & Story Literature” kasin aa, class manciang sia aw na zumah konghawh pak theidiam kacih leh aw! ci in kava hawhleh tuani khuavot pian in coffee dawnkawmsa in ka paper gelhding topic kakuppih khitciang a tutna gei-ah suangbem azol kiuhkeuh (round stone) khat kamu hi. Gen kizomlo hih suang hoih si ee banga zat ding ahia kacih leh hongdawnna thu kaphawk kik hi.\n“Tuma kumtampi lai in Sri Lanka ah Pali laitawh ka Ph.D. adingin research kabawla tuagam ah tawlpi khatmah ka om hi. Hih suangbem (round stone) bel luineu khatpan kalak hi-a, ahizongin hongphawksakdet khat omhi. Hihsuang ka etsimin lungmuanna (peaceful mind)leh kithutuakna (harmonious sign) lungsim hongpia den hi.\nBanghanga lungmuanna leh kithutuakna hih suangbem in hongphawk sak hiam cihleh, hih suangpen abemsa apiang hilo a, sikli, sikguk aizong aphok liapluap khatpan in zolhil hial thei ahih na dingin leh abem kiukeu asuah theihna dingin tuakkhak tampi nei hi.\nHihbang suangte pen suangtom dangte in kum tampi gawigawi uh a, tuihual inzong kumtul tampibang ana nawknawkciangin kiutampi anei, aham mahmah, kiuli kiuguk bang anei hihsuang pen atawpna ah khoihkha lengzong nal (smooth) in bem (round) vivel in bektham lo in zolkilh kelh, siangtho mahmah hi.\nMihingte pen kideidan, ki elbawl kilangpan, kigawigawi in hamsat na kumtampi ihthuak khitciangin kilung kia in eileh ei nangawn kibawl siatding phamawh kisa nawnlo thei hi. Ahizongin hihbang hamsatna namtuamtuam te ihthuak takciangin, suangbem a zol hilhial zong kumtampi suangdangte’n ana gawina, kikhuksuk kikhukto ahihman in atawpna ah zolhilhial in etlawm ahihbang in tua leitung hamsatna (depression, frustration, stress, hardship etc) te thuak zo in hileng apua lampan mite’n hong etciangin etlawm in agim mite’n tawldam huai hongsa dinghi. Atom in cileng tua hanga ka zum ah hih suangbem akoih hi ing” hong cihi.\n-behlap, Suangzong abem, azol hilhialsa a piang ahihloh mah bangin kiu tampi, aham tampi te kigawigawi aa azol hilhial mahbangin hamsatna namci’n te ihthuak takciangin atawpna ah eibanga hamsatna athuak kha mite’n hong enle uh tawldam huai, etlawm leh lungmuan huaisa ding hi. Pau Do Lian (Boston, Sept, 2012)\nPrevious: A tuamdang Zomi Aksipi Pu Sitni Chin Sian Thang\nNext: USA, Arizona pan Tg. Thang Lamh Khual (Suangdawh, Samte) in hongnusia


url: =Panlong Thukimna ( Laidal tung leh Lungsim takpitawh thukimna ) leh Mualtung Mite’ thu. A gelh - Khup Lian Thang - Laibu Saal\nHome > Thuluui/Articles > Panlong Thukimna ( Laidal tung leh Lungsim takpitawh thukimna ) leh Mualtung Mite’ thu. A gelh - Khup Lian Thang\nPanlong Thukimna ( Laidal tung leh Lungsim takpitawh thukimna ) leh Mualtung Mite’ thu. A gelh - Khup Lian Thang\nPanlong Thukimna ( Laidal tung leh Lungsim takpitawh thukimna ) leh Mualtung Mite’ thu\nA gelh - Khup Lian Thang\n1947kum, 12th Feb in Kawl, Shan, Kachin leh Zomi makaite in Shan State, Panlong khua ah, Panlong Thukimna suaikai uh hi. Tua hunpan kipan in Union of Burma cih gamthak khat leitung gamlim ah kibehlap a, tu in ahih leh kum 69 bang acing hita hi. Mi bang hileh akhangcing lua mahmah leh muan leh suan tu leh ta tampi neikhin ta ding hi mah leh, Kawlgam aa dingin bel khangcing theilo in apat pan akipan kik ding leuleu ding hiphot hi. Panglong thukimna bawl hun laitak in a kihel lo Karen, Kaya ( Karenni), Rakhine leh Mon mite zong Kawlgam sunga a teng minam pi mah hi in, Kawlgam sunga om minamte mau gam leh thuneihna ciatna aom hun, a kigawmna leh gam khatin dinna thute a tomin in en suk pak dih ni.\nKawl mite tangthu thukan siam Dr. Thant Myit-U in “ Zomite leh Kachin te pen cikmah hun in Kawlte ukna, thuneihna nuaiah om ngeilo hi” ci in gen hi. Zomite in Zogam lam a tungkhit pan kipan mangkangte a lut dong ( AD 1300 pawl- AD 1896 ) dong, amau leh amau kimakaih kipan tah uh aa, a hunhun in beh leh upa makaiten uk in tua bangin na khangkhia na khuasa uh hi. Mualtung ah kizopna haksa leh kizopna tawm ahih manin pau leh aw-kaih nam tampi in kikhen uh hi. Mangkang ten Kawlte gam alak khit 1888 pan Zogam lakding hanciam uh aa, gam makai hausa upa ukpi te in nakpi takin na do uh ahih manin Mangkangte in zong haksa sa mahmah uh hi. 1896kum taktak ciangin Mangkang kumpi Chin Hill Regulation Act tawh uk zo taktak pan hi. 1947 kum ciangin Panlong ah Kawl makaite tawh thukimna suaikai in Belpawl Gam phut uh hi. Suaktak na ngah khit teh Zomi makai ten State dinmun langam nailo uh ahih manin Special Division in ding phot aa, 1974kum pan in State khatin din kipan hi. A thudik mahmah minamte hi in, minam khempeuh in Kawlte deihlo in thau atawi ngeingai laitak nangawn kumpi te bangmah nawngkai sak lo in 1988kum buai hun panin thautawi kipan pan uh hi.\nZomite mah bangin Kawlte khan laitak nangawn in Kachin mualtung na ban kha lo uh hi. Mangkangte in Kawlte gam alak khitteh Kachin gam zong va sim uh hi. 1892kum pan kipan in Kachin Hill Regulation Act tawh uk hi. Mangkangte lutma hun sungteng, amau leh amau akhua khua ah upa , beh makaite mahin uk aa, amau pau in “ Duwa” te ci uh hi. Zomite tawh unau hi kici in, Zomite in “Behte” ci-in sam uh hi. Kawlgam ii leilu lam ah teng uh aa, a gam uh hoih mahmah ahih manin, leisung sumpiang tam mahmah hi. A diakin suang-eng ( Jade ) hoih mahmah pian hi. Dolsing, leh sing manpha tuamtuam tam mahmah hi. Kawlgam ii Mualsang pen Khakaburazi om in 5881 meter sangin South East Asia ah sangpen in zong kiciamteh lai hi. 1947kum in Panlong thukimna ah kihel in, Kawlte tawh Belpawl Gam phut in suahtakna lakhawm hi. A gambup in thu-um mi hi in, Kawlgam aa dingin Zogam leh Kachin gambek thu-um mi atam zaw a tenna gam ahi hi. 1961, 5th Feb in kumpi langpang in thautawi kipan uh in Kachin Indepedence Organization/Army ci uh hi. Mualtungmi thautawi lakah Wa te khitteh hahat pen dingin kiciamteh hi.\nShante pen Thai minamte tawh kinai uh a, AD 200 kim in Sen gam Yunan lam panin Shan gam lam ah lal uh hi. A picing a khangto minamte hi-in, AD800 kim in gam kician mahmah khatin dingzo uh hi. Sente in khat veivei na nawkzel ahih manin a thakhauh zah dingin hat lo uh hi. Kawlmite tawh a thahat kilaih zel uh aa, AD 1300-1500 ( Pagan akiat khit ) sungteng Kawlte sang bangin thahat zaw uh hi. Amau pat khuapi Inwa ( Ave ) pen minthang penpen hi, leitaw gam lam Pegu ( Hanthawaddy ) ciang dongah thuneihna neizo uh hi. Mangkangte a lut laitak in amau leh amau aki uk laitak hi in a ukte pen “ Sawbua” te ci uh hi. Zomite tawh aki naipen ahi Kalay-Kabaw kuam ah zong na mangngei uh in, Kawlpi bang zong Shan khuapi khat ahi hi. Mangkang kumpi 1887kum in Shan gam la in, India panin direct in uk hi. 1922kum pan kipan The Federated Shan States Act tawh uk uh hi. Minam vai, gamvai ah apicing mahmah minamte hi in gamvai ah adang mualtung mite maiah amadawk amakaih minam te hi in , Panlong thukimna bang zong amau makaih hi in, Kawlte tawh Belpawl Gam phut ding cih thukimna tawh , suahtakna lakhawm uh hi. 1961kum thukhunpi puah dingvai zong amau mahin makai hi. Tun dongin gamvai ah thumu pen leh mualtung mite lakah vangnei pente ahi uh hi.\nKawlzang kuam sunga minam khempeuh lak ah mimal tampen hi in, a pilpen ahih loh hangin ukna thu sauvei a neizo pen minam te ahi hi. Anawyatha kumpi ( AD 1044 ) pan a tawpna Thibaw Min ( AD 1885 ) dong, kum 850 sung bang kumpi a nei uh hi in, Shante leh Monte tawh a thahat kilaih zel ahih hangin amau ukna mah sauvei pen dingin kiciamteh hi. Mangkang kumpi in thumvei sim in ( 1824-1826 ), ( 1852-1853) leh a tawpna 1885kum in Kawlte ukna thuneihna khempeuh lak sak uh hi. Hih Kawlte gam sungah Mon mite, Karen mite, Karenni mite, Rakhine mite zong a om ngeingai hi in, Mangkangte lut hun in Kawlte’ ukna nuaiah na om kha uh leh leitang tungah thu neihna neilo uh hi. 1886kum, 1st Jan in Mangkang ten Kawlte gam khempeuh ka la khin uh hi a cih khit , 1887kum in Shan, 1894 kum in Kachin leh 1896kum in Zogam cih bangin a uk a thuneihna tangko uh ahih manin Kawlte leh hih minam lian 3, gam lian 3 te a tuamciat ahihna kilang mahmah hi. Mangkangte uk hun sungin mipil mitei tampi na om in, sum leh paibawl na lam ah na khangto mahmah uh hi. Muaimite ( Shan, Kachin leh Zomi ) tawh Panlong Thukimna nei uh in, suahtakna lakhawm uh hi.\nKawlte ukna nuai aa om Minampi 4 te\nKawlgam tangthu, Panlong thu, Kawlgam belpawl thu sut ding hileng, helloh aphamawh adang minampi 4 te thu tawmta enpak dih ni.\nKawlgam sunga om minam khempeuh lakah mimal a tam thumna or nihna hi. ( Amau pen mun khat ah omkhawm lo ahih manin aphazah kician data omlo hi.) Kawlzang kuam sungah alut masa pawl minam dingin kiciamteh aa, Kawlgam leitaw lam ii nisuahna lam, leh Irrawady Delta, Yangon leh Pegu Region lamah tam pen uh hi. Tanglai Kawl kumpi thahat lai in mau khutnuai ah Karente na koih mang uh a, tuiphum missioanary te Kawlgam alut hunin a kikhel masate zong na hi uh hi. Mangkang kumpi a tunciangin Kawlte khutnuai ah aom laitak hi in Kawlte tawh aki bangin uk khawm uh hi. Gen. Aung San’s makaih Kawl galkap leh Japan gamkekte Kawlgam alut ciangin a phengtat Kawl gamkap honkhat hangin Kawlte tawk minam tualthatna lianpi om in, tuni dongin a kihua penpen minamte hi kha ding hi. Kawlgam suahtakna ngahkhit 1949kum pan in langdo kipan pah uh in Mualmi thautawi teng lakah a sauvei pen thautawi te hi uh hi. 1952kum in Kawlgam belpawl gam ii State dinmun ngahin, 1954kum in District munnih ngahbeh aa, tu laitak Karen State aki ci gam ahi hi. Karen khempeuh tenna teng a mau gam dingin ngen uh aa, tuni dongin ngahlo uh hi.\nKarenni ( Kaya )\nKayate pen Karen minam khat mah hi in, amau kizepna ngeina vante puante hangin Karen a sante( Red) ci in kiciamteh ahi hi. Kawl kumpite khut sungah aom laitakin 1875kum pan kipan in Mangkangten Kaya gam , Kawlte khutsung pan sut in amau leh amau kiuk sak in, suahtakna pia uh hi. A mau tungah Mangkangten thuneihna nei lai veve hi. Mualtung miten Panlong Thukimna abawl hun lai in, amau zong na kihel uh aa, a pualam mi( lengla ) in na kihel hi. Kawlte, Shan, Kachin, Zomite in suahtakna alak khawm uh ciangin amau zong Belpawl Gam dingin khensat uh aa, Belbawl Gam 5 kigawm Union of Burma akipan khia ahi hi.\nKawlzang kuam alut masa minam liante mah hi in, Kawlgam alut ma Combodia lam ah aom lai pekpan un a khangto mahmah khin minamte ahi hi. Tuipi gei ah tengin sum zon paaizon zong siam mahmah hi. A khuapi minthang Suvarnabhuni ( Thaton ) pen nidang lai khua thupi mahmah hi in, tu laitak Yangon zong amau lamsa khuapi hi in, tua hun lai-in Dagon khuapi kici hi. Kawl Kumpi te a khan ciangin Monte gam vasim in amau tungah ukna va nei uh hi. Tua kawmkal ah Monte zong na hat zel uh in Kawlte ukna nei ki laihzel uh hi. Kawl kumpi Pagon Emperior hun lai in Pagan ah Monte lai leh pau kizang hi kici hi. Mangkangte a lut hunin Kawl kumpi ukna nuai ah om uh ahih manin Kawlte tawh aki bangin ki uk khawm hi. Tu hun in Kawlte tawh kihel khawmmang, biakna leh ngeina zong kibang ahih manin aminam in khenhak pianpian ta uh hi. 1974kum pan kipan in Kawlgam Belpawl gam ii State khat dinmun ngah hi.\nMangkangte uk hun ( 1824 – 1947kum )\nA tunga minam pi 8 te sungpan Zomite ( 1896 – 1947kum ) dong Chin Hill Regulation Act tawh, Kachin gam ( 1894 – 1947kum ) dong Kachin Hill Regulation Act tawh, Shan gam ( 1887 – 1947kum ) dong pen Mangkang kumpi in direct in uk in, 1922kum pan Federated Shan States Act tawh uk uh hi. Kareni gam zong 1875kum panin Kawlte khut sungpan Mangkangte’ panpihna tawh suahtakna ngah in 1922kum pan Federated Shan States Act tawh ki uk hi. Kawlzang ( Kawlte, Rakhine, Mon, Karen ) ( 1824 – 1947kum) , India Governor uk in, 1937kum pan kipan in Burma Act ( 1935 ) tawh kiuk hi. Mangkangte a lutma in amau leh amau atuam ciatin a ding ahih mah bangin amau uk sungin zong a tuamciak kiukna tawh uk uh hi.\n1942kum , Japante in Kawlgam khempeuh la a, Mangkangte India gam dongah gal tai uh hi. Zomite tampitak zong Mangkang galkap te tawh tai khawm uh aa, a tailo Zomi galkap te zong, amau hih theihna tawh Mangkangte panpih uh hi. Tedim Road pi tungtawn ahi zongin Mangkangte in Kawlgam lam lakik uh a 1945kum, 1stMay ciangin Rangon lakik zo uh hi. Tua hun pan kipan in Mualtung mite ( Shan, Kachin, Zomite ) The Frontier Areas Regulation 1946 tawh uk in, Kawlzang lamte ahih leh Burma Act 1935 mah tawh uk suak uh hi. Mangkang kumpi in bel galpi hangin a vanpuak uh giksa lua ahih manin hithei hileh aneih uh gamte tungah suahtakna a pianuam mahmah in, tua hun mah in Labor Party makaih kumpi te na kah hi.\n1946kum March 26-28 , Shan makaite hanciamna mah tawh Mualmi teng akhat veina Panlong kimuhkhopna nanei thei uh hi. Zomite tangin Pu Pum Za Mang ( Tedim ), Pu Kio Mang ( Hakha ) leh Pu Hlur Mung ( Falam ) te na kihel thei uh in, Kawlte in zong a sawtlo in Mangkangte tungpan suahtakna la ding ahih manin Mualtung mite’ mailam kalsuanzia ding kikupna a nei uh ahi hi.\nBritish Emperior Prime Minister Mr. Atlee te tawh akimuh ciangin kum khat sungin Kawl mite in Mualtung mite tawh suahtakna lakkhawm dingin ngen hi. Tua kawmkal ah Shan ukpi te in Gen. Aung San pen amau ii tangmi hilo hi ci in sikkhau( Telegraph ) sat hi. Hih thu Gen. Aung San tungah akikoh ciangin,“ ko pen Mualtung mite hamphatna dingin a gensak hi ung” ci hi. Tua kawmkal ah Shan makai pawlkhat in mipi na khawmin Gen. Aung San cih bangbang ka thukim uh hi cih sikkhau( Telegraph ) khat tung leuleu ahih manin hih sikkhau siksan inAung San – Atlee thukimna suai akai thei suakin mualmite tangmi zong na suak ziau pak hi. Hangsan leh ngengam cih ding hi.\nMualtung mite ( The Frontier Areas ) leh Aung San – Atlee thukimna\nAung San – Atlee thukimna ah thu nam 10 om in, a No.8 na pen Mualtung mite tawh ki memat thu ahi hi. A tom in en pak leng (1) mualmite leh kawlte kigawm in suaktakna lak ding thukim pih (2) Mualmite leh Kawlte ki maingap ki zol theihna dingin suakta takin ki zom kiho thei ding (3) Panglong Confernce bawlin maitang kimu tuah in kikum khawm dingin tua tungtawn in ahoihpen in vaihawm ding (4) Thukan ding Commission khat phut dingin, tua Thukan Commission ii muhkhiat nate khemepeuh Mangkang kumpi lamte, Kawl makaite leh Mualtung mi makai khemepuh tungah Thukhunpi bawlding mipi tangmite kimuh tuahna ( Constituent Assembly ) aneih ma in zak sakna nei ding cih te hi. ( A deihna bek ka at hi in a kicingin na sim beh na dingin ong hanthawn ing ).\n3) Shan, Kachin leh Zomite kigawm in “ Mungtung mite kipawlna” khat phuan ding cih teng thukim uh hi. Hih thukimna tungtawn in 11th Feb in tangpi 6 ta, akigawm mi 18 tawh Mualtung Mite Kipawlna phut uh hi.\n1947, 9th Feb , Gen. Aung San leh Mualmite in gelna omsa bangin Panlong ah kimuhna nei uh aa, atunga a thukimnate , Gen. Aung San tawh na kikum uh hi. A cilin ki thukim zolo himah leh,a tawpna ah sanggam unau danin kiho kikum khawm uh in thukimna nanngah zo uh hi. Hihpen akhat veina lungsim takpi tawh kitelsiam in thukimna a neihna uh ahi hi. Hih thukimna tungtawn in Panlong Thukimna laipi bawl uh aa, 1947kum, 12th Feb in suaikai thei uh hi. Kawlte makai Gen. Aung San leh, Shan makai 13, Kachin makai 6 leh Zomi makai 3 in kithukim na nei uh hi. Zomi makaite ahih leh Pu Thawn Za Khup ( Tedim), Pu Kio Mang ( Hakha ) leh Pu Hlur Mung ( Falam ) te ahi uh hi. Hih ni pen Union Day in kiciamteh in Holiday thupi mahmah khat in ki thupi bawl hi.\nHih Panlong Agreement sungah thu 9 om in, a vekpi phialin suahtakna ngah dong sepdan bawldan ding hi pian in, suahtakna ngahkhit Belpawl Gam ii kalsuan dan dingte, Thukhunpi bawlding mipi tangmi te’ ( Constituent Assembly ) kikup dingin nusia zaw uh hi. A thupi mahmah ah thukimna a No. 5 na ah, Mualmite in amau mun ah thu neihna neih sak dingin ki thukim hi. A No. 7 na ah, Mualmite khempeuh in zong Democracy gam ii ngeina bangmah in hamphatna, ki zakimna, ki zahtaakna cihte ngah ding uh hi. ( Hih thukinate a kician in avekin na sim nangin ong zawn hi ing).\n(1)Mualmi te leh Kawlzang mite in aki bangin suahtakna hamphatna ngah ding (2)Mualmite in amau gam, amau minam ii mailam ding vaihawm thei ding, thu neihna nei ding\n(3)A ut nawnkei leh Belpawl gam pan khawl thei ding cih te ahi hi. Hih Thukna Commission te’ muh khiatna khempeuh Mangkang kumpi te kiang, Kawl makaite kiang leh Mualtungmi makai khempeuh tungah zasak kik uh hi.\nLaidal tunga kigelh thukimna bek hilo, Mualmite lungsim tawng aa om a deihnate uh Gen. Aung San in tel lua mahmah a hih manin 1947, 16th June in akhat veina thukhunpi bawlding tangmi te’ kimuhna (Constituent Assembly ) ah gam ii thu bulpi 4 leh, thukhunpi ii tawphah ding thu 7 tangkona nei hi. Gam ii thu bulpi 4 te in\n(1) A suakta sitset gam ( Independence)\n(2)Suakta in thuneihna a nei gam ( Sovereignty)\n(3)Mipi thuneihna bulphuh aa akalsuan kumpi gam ( Republic )\n(4) Belpawl Gam hi ding ( Union State) ci in thu bulpi 4 na sungkhia hi\n(2) Thukhunpi sunga ciaptehna aom State khempeuh in, thukhunpi sunga om bangin a State ii zingvai hawmna ah thuneihna nei ding uh hi.\n(5) Mimal tawmte’ aa ding zong a ngaihsut sak tawntung thukhunpi hi ding hi. (6) Gam akip nangin gam ii leitang tung, vantung, tuitung mun khempeuh ah thu neihna leh thuman thutak bek in uk den ding hi.\nHih atunga thubulpi te ban ah thukhunpi bawl ding Mualtung gam tangmite tungah anuai aa bangin kamciam pia phapha hi. “ Ni dang pekpan ih kikup tohtoh nate tungtawn in ahi zongin, Laidal tungah ih thukim khopna nate hangin ahi zongin, Thukan Commission te in no mualmite let-et Belpawl Gam vai tawh kisai ong genna hangin ahi zongin, a Laidal sung bek ah akigelh hilo in , ei leh ei ih lungsim tawgpan lungsim takpi tawh ih deihna te ih ki theihpih ciat hi. Note deihna bangin thu kivai hawm dinghi cih ong theisak phapha nuam ing. Kong piaksa kamciam, ih thukim sa thute , Mangkangte’ thuciam palsat bang hilo in, kong tangtungsak hamtang ding uh hi. Nong muanmawh zenzen uh leh ko kaciam ong piate’ thumanna , ka cihtaknate ong simmawh na hizaw ding uh hi.” ciliang in Mualtung mite lungkim mahmah uh in a khut bang beng ziahziah uh hi. Hih danin Gen. Aung San in muanhuai takin kam aciam hangin a sawt lo in amah kisuam lum sese hi.\nGen. Aung San kisuam na\nPanlong Thukimna ( Laidal/Lungsim tawng ) pan apial Gambup Thukhunpi (1947 )\n( 2) Minam innpi ah palai dingin Shan 25, Kachin 12, Zomi 8, Karen 24, Karenni 3 leh Kawlzang pan 54, akigawm tangmi 125 hi. Belpawl Gam ci napi in Minam tangmi ciangin a tawm a tam in khen hi. Bek thamlo in Panglong Thukimna bawlpawl te ahi Shan, Kachin leh Zomite kigawm sangin Kawlte in tangmi tam zaw nei uh hi. Mipi Innpi ah tangmi 250 om hi in, mimal phazah leh township zui in seh uh ahih manin mimal tam leh gam lianpen anei Kawlte in Mipi Innpi deep mang hi. A thupi penpen, sum zekna tawh kisai khempeuh Mipi Innpi in vaihawm hi. Thukhun bawlna, a dangdang vaihawm na ah Parliament dawlnih in thukim kul aa, a thukim zawhloh te uh, Gambup Innpi ( Minam leh Mipi Innpi kigawm ) in vote pia ding cih ahih manin a tawntungin Kawlte in a zo den dinga kibawl thukhun ahi hi. Kumpi leh Tanupi khempeuh tungah zong Mipi Innpi bekin in thunei ding hi ( Art 115 : The Government shall be collectively responsible to the Chamber of Deputies ) cih hi sawnsawn lai hi.\n1948, 4th January in suahtakna a ngah khit, a sawtlo in tualgal in zompah hi. 1961, June 8-16 dong, Taunggyi ah Mualtung mi tengin khawmpi khat nei uh aa, thukhunpi puah dingvai kikupna om hi. Hih munah Zogam pan Pu Capt. Mang Tung Nung leh Tg. Chin Sian Thang ( Pu Chin Sian Thang, ZCD ) te zong kihel uh in, Mualmite ki pumkhatna Committee ah zong panmun thupi len uh hi. Thukhunpi puah vai tawh kisai gambup huam khawmpi pen 1962, 24th Feb pan kipan in Yangon ah om in, Party namkim, Gambup makai khempeuh in zong lunglut takin kihel uh hi. Ahih hangin theih ding a thupi mahmah khat ah, Mualmi gamte ( State ) te in a ut hun teh inntuan thei ding cih pen Thukhunpi (1947 )sungah om hi mah leh, inntuan ding nangawn vaihawm nailo, thukhunpi puah ding aki vaihawmna hangin Gen Ne Win 1962, 2nd March in Mualmite in inntuan khak ding launa paulam in thuneihna teng la in galkap ukna tawh na uk hi . 1974kum in Thukhunpi thak tawh, Party khat thuneihna dingin na bawl hi. Tua alemloh ciangin 1988kum in gambup buaina aom leuleu ciangin Galkap tem ah in thuneihna lakik uh hi. Galkap te makai in thukhunpi (2008) bawl leuleu uh aa, tu laitak tua mah bulphuh in Kawlgam (Belpawl Gam) a kasuan laitak ahi hi.\n2010, 24th Oct in ZNC kipat zawh kum 22 cin khawmpi panin tangkona khat nei uh a, tua pen Kalay Declaration ci-in Kawlgam gamvai ah minthang mahmah hi. A diakin 1947kum, Panlong Khawmpi mah bangin Panlong Nihna bawl ding tawsawnna hipipen hi. 2016, 9th May ni in Kawlgam’ State Counselor Daw Aung San Suu Kyi in aman lang theithei in kum zalom 21 Panlong Conference neih ding, ki lemna lam a vaihawmte kiangah , genna nei hi. Hih thei hileh kha khat kha nih sungin neih ding lunggulh hi. Tua khitzawh bel tuni dong koici ding cih kiza nailo phot hi. 1947kum Panlong Conference tawh bel a khuahun, leitung gam dinmun, Kawlgam mual mite dinmun, Kawl makaite dinmun, avekin ki lamdang mahmah ta hi. Mualmi thautawi te, Mualmi/Kawlmi gamvai party te, Mualmi minam makaite, Kumpi galkapte , USDP ( Kumpi lui, galkap lui) leh tu laitak gam ukna thunei NLD te cih bangin akihel thei ding kipawlna tampi pha ngeingai ta hi.\nTukum 7th May aa kibawl UNA ( The United Nationalities Alliance ), Mualtung miteng (nam 7) kipawlkhopna te kimuhkhopna ah Shante ( SNLD ) makaipi U Khun Htun Oo thu gen en pak dih ni. “ 2015kum, Gambup kiteelpi ah NLD ngah nangin mualtung mite in ki bawhhuan himah ta leh, panmun hawm ciangin mualtung mite deihna, adiaikin Rakhine in State Kumpi ding anget hangin pia lo hi. Bangbang hileh, NLD pen Mualtung mite in muangluat theih om nawnlo hi. Mualtung mite ei leh ei kipumkhat in kalsuan ding hita hi” ci in khasiat huaitakin gen hi. A taktak in SNLD in zong State kumpi ding ngen hi ci in thu kiza hiauhiau a, tua mun angah loh the Union Level aa mun thupi khat leh nih apiak hangin SNLD in sang nawlo hi cih thu gingsawn zong om hi. NLD in haksatna atuak laitakin a dinpih tinten UNA bek hi in NLD tawh zong aki lawmta mahmah kipawlna ahi hi. UNA pen Mualtung Mite ( The Frontier Areas -1947) tawh aki bang, aki tehkaak thei dinmun hi in, NLD ahih leh Phasapahlah ( AFPFL -1947 ) tawh kiteh kak thei hi. DASSK pen apa Gen. Aung San ( 1947 ) tawh kiteh kak thei hi. 9th May ni in DASSK in agen kum zalom 21 Panlong sam ding acih in 7th May aa UNA te kimuhna kizopna om kha ding hi. Tutung Panlong Conference dingpen lunglut huai mahmah limliam hi.\nPanlong Thukimna(1947) tungtawn in muhna ,ngaihsutna pawlkhat\n(1) Nidang lai in Minam leh gam vai ah Shante in Mualmite a makaih den hi in, tu in ahih leh Zomite in amau leh amau ngaihsutna tawh amai lam ding a phul hunta hi.\n(2) Panlong masa lai in, mualtung mite ( innkuan sung, mualmi khat leh khat kikal ) kipum khat lai in, tu in ahih leh Shante aa kipan kikhen thang pianta ahih manin Kawlte pen gal dingin or ki dempih dingin lianlua ta hi. Tua ahih manin 1947kum laidan mahin Mualmite khatvei aki pumkhat loh phamawh ding hi. Ahi thei mah ding hiam? Lampi dang bang aom ding hiam?\n(3) Mualmite lungsim siangthona tungah, Kawlte in amet dok kik lohna dingin Mualtung mite a pilvang ding kisam ta ding hi. Suahtakna ngahkhit Kawlgam abuaisak pen Panlong thukimna abawl Mualtung mite hang hilo hi. Kawlte in Mualtung mite 1947kum thukhunpi tawh a khembawl hangin a ki ciamsa uh Belpawl Gam aki tap lohna dingin aluanguh khamin a Gam na hu uh hi. Galkap kumpi bang kahkei leh Mualmi thautawi bang omlo khaphial thei ding hi. Inntuan sawm hetlo in, kikum khawm in thukhun apuah sawm ( 1962 , gambup conference ) a picing Mualtung mite na hi gige hi.( Karente bel a thutuam hi in, Kawlte tawh minam vai akilemlo limlim hi.) . Tu laitak NLD makai DASSK muanhuai mahmah ta leh, a dang a nungthuap dingte amuan huai takpi mah diam?\n(4) 1947kum hun in, Zogam pan makaite’ akihtak pipen in Kawlte tawh kipawl keileng koici nuntak khuasak ding, nek leh dawn , ci leh sathau koipan ngah ding cih hipi pen hi. Mipite’ nuntak nopna ding deihluatna hi. 2016kum hita, Zogam in amau leh amau kivak zo nailo dinmun hilai hi. Zomite in apianna Zogam leitangah lampi tuamtuam zongin, minam dang kuamah tungah kinga lo in, amau khe tungah a din zawh matengin suahtakna kician ngah ngeilo ding hi. Tua ahih manin, Zogam aa om gam makai, pawlpi makai, minam makaite in thu saupi khual in, Zogam aa om kipawlna khempeuh picing in, ki pumkhat in na asepkhop loh phamawh ta hi. A tenna leitung tungah an khing a kham nangin hanciam in na a sepkhop loh phawmawh ta hi. Khantohna dingin akisam mahmah Pilna mahmah zong nakpi takin a zon ding uh kisam hi. Tua bangin kalsuan hileh, Panlong Thukimna – Gambup Thukhunpite – Minam lian biakna lianpi te’ nawmvalh ding cihte, DASSK om nawn keileh gamvai koi ci ding cihte tawh, lungkham om nawlo dinga, Pasian piaksa leitang tungah nuamsa in nungtak theihna ding lampi tampi lakpan a thupi khat hi kha thei ding hi.\nLaisim mimal kim in zong, na ngaihsutna te suk inla ,a beisa tangthu tawntawn in pilna lakteih ding, mailam kalsuan zia dingte sungkhia ziahzaih dih in. Tua te in Minam, Gam khantohna dingin kal masa hipah ding hi.\nLai gelhpa Khup Lian Thangte Innkuan.\n- The Constitution of Union of Burma (1947)\n- Lian of Burma, Dr. Stephen Hre Kio\n- Gen. Aung San’ Union of Burma, Salai Lian Hmung Sakhong ( Paper )\n- A ki tamkham theilo ding Belpawl Gam , U Swe Ohn ( Nyaungshwe )\n- State 8 leh Gam thukhunpi, Nai Nywe Thein ( Paper ) - Political Change in Burma: Transition from Democracy to Military Dictatiorship (1948-62), Nehginpao Kipgen ( Special Article )\nItem Reviewed: Panlong Thukimna ( Laidal tung leh Lungsim takpitawh thukimna ) leh Mualtung Mite’ thu. A gelh - Khup Lian Thang Description: Rating: 5 Reviewed By: Cinpu Zomi


url: =Malaysia ah Zomi Nam Ni siim phei – 2 ~ Hau Za Cin :: ZOMI DAILY\nposted on 27 February 2015 at 3:10 am Lomkholna: Article, Hauzacin, Zomi Nam Ni\nMalaysia ah Zomi Nam Ni siim phei – 2\nZomi Nam Ni zatna mun ka tun khit uh, Zomi pihte tawh ka kimuh ziaizuai khit uh ciangin bel zan nitak a nawhsa a ka tai hehu khawng uh, gamgi lutna dinga immigration office thupi sa lua a maan zaih kha – palikte in ka phone uh hong matsak sawma ka maan zaihsa teng uh phiat khin dinga hong sawl laitak vua ka dipkuat dan khawng uh… ka mangngilh pah uh hi. Tua bek hilo, Malaysia paina dinga ni nih bek omta himah leh visa a sun a zana va ngen saan a ihmu man lo lianga khualzin vaihawmte kiangah va tu teta cihte ka phawk nawnkei uh hi. Nai 5 sung bus tuanga kitung ziau pen nai 8 ka tuan uh ka gimna khempeuh uh zong hong bei khin a nuamtaka Zomi 5000 val paikhawmte tawh Zomi Nam Ni zangkhawma khutbet ziahziah ding lam ka mitsuanzawta uh hi.\nNai 11 hong sat leh hunzat kipan ding ahih manin tua ma in meltheih a tung masa pawlkhat tawh stage nunga puan kikhai THE 67TH ANNIVERSARY OF ZOMI NATIONAL DAY, 19-21 FEBRUARY 2015, KUALA LUMPUR, MALAYSIA cih kidawk dingin maan ka kila ngeingai uh hi. Zinmang Dr. Zambawi tawh ka lak khop theih ban vuah, Zomi lasiam minthang thak Muanpi (pasal aw leh numei aw tawh lasa siampa) tawh zong kila kha. Zogam Khampat khua pan hong zin Rev. Go Za Sum, Korea pan hong zinsuk Rev. Dr. Lian Ngaihte tawh zong holim bek hilo in maan kila kha in “gam tuamtuam ah om Zomite Zomi Nam Ni in hong gawm, hong kimusak hi maw” ciin lungdamna leh hamphatna gen khawm in Zomi hih hong angtan huai saan hi. Mipi lam hek in maan kizaih khit ciang ka khuadak leh mipite lak ah zong Zolia Zotaang hoih nono a kizemte leh nupi papi kizem sitset ban ah a tanote uh Zopuan hoih nono tawh a zem uh kimu ziaizuai a, eima omna ciat pan maan kila in tuni phawkna ding lim tampi ka kep sawm uh hong kibang tek hi.\nTuun sung khat piang…:\nNai 11 hong cin ciangin kikhop makai dingte in paungaihna tawh dawhsang (stage) kiu pan hong kidawk in dawhsang tungah hong ding dimdiam uh a, amau min leh hihna ciat hong kigen khit uh ciangin “Tuni Zomi Nam Ni nuamtaka zang dingin kong muak uh hi” acih khit phet un mipi khempeuh lungdam in khut kibeng pah ziahziah a, kikhop a kipan ding hipah hi.\nZomi khempeuh unau sa khat mi khat i hihna lahna la minthang “Tuun sung khat piang” cih la sa in mipi dingto in sa in khut kibeng ziahziah a, vei leh tak a omte khut kilen in “Zomi Nam Ni thupha” ciin ka kimaitai (nohset, greet) ciat uh hi. Ka taklam liangko tungah ka dakphei leh Zogam Labupi Pu Lengtong Pauno zong na ding khikhe a, khut kivaan in ka kisawk bat loh uh hangin ka kivaidawn tuah uh hi. Zomi sungah i mi minthang leh mi masate hih bang hun ciang a kim diamdiama hong pai ciangin nakpi takin Zomi i hihna vangpia in thupisak a, i khamuanna kibehlap hi. Zomi Nam Ni vaihawm makaite zong kimtak in tu dimdiam a, Zomi makai tuamtuamte zong amau tutna ding mun ciat ah kimtak in tu dimdiam uh hi. Ka taklam nawl lam ah Zomi Education Centre sangnaupangte lam lak thei lian dingin kithawisa in Zopuan silh in tu dimdiam uh ka muh ciang kei zong sangnaupang hi kik thei leng maw ka ci hi.\nKikhop makai dingte Zolia Zotang melhoih nonote ka muh ciangin nung kum Khuado a Zolia ngahte, Zotang ngahte hiveh ciin ka phawkkik a TS Khai la thu kawm in, (kei zong) ‘la kik thei leng maw’ ciin… khatvei khangno kik thei leng maw ka ci hi. I pallai, i khanlai, i hoihlai nite in hong ngaklo a, a ni kha in hong taisan a i khangno hunte, i nunnop hunte zong hong bei ding hiveh ka ci hi. Tua manin Zomi Nam Ni uangtak, nuamtak in a zatsawm a hanciam teta a ka angkawi ngaihno Sm Cingpi tawh a zinphei, a simphei mah ka hi uh hi. Pallai nite hong vul ding aw… Zomi lia leh taang aw, am un, am ni, am ni…\nMinam a hong piangsak, mite tawh liangko kikim a hong lamto, tu ciangciang Zomi te hong kempa kua dang hilo Pasian ahih manin Ama tungah vai khempeuh ap in hih ciang hong tunpih lungdam ko kawmin mimal khempeuh leh tuni hun ap in Rev. Thawng Ngaih Khup in ‘Tapa Zeisu min in kong ngen uh hi’ acih khit ciangin mi khempeuh in a ging thei pen a AMEN cih khit ciangin kitu diam a, lungmuang takin hun kizom to hathat hi.\nSia Hau Suan Khai, President, Zomi Association of Malaysia in hong neih tak ciangin mipi khempeuh vaidawnna kammal kilawmtak in hong gen a, zin muakna leh tuni Zomi Nam Ni nuamtaka zang dingin deihsakna hong pulak hi. Hih ciang i tun theihna pen Zomi khempeuh i pankhop man hi ci hi. Mimal khempeuh pankhopna hang hi a, khua khempeuh pankhopna leh pawlpi tuamtuam pankhopna hi ci hi. Nopna dahna ah kinusia lo in genthei haksatna ah kihuh in kidon in kiveh in kikhoi in kidelh in i omna hangin i minam a etlawm semsemnate limtak in gen a, Zomi hih hong namtui semsem hi. Minam khat – eima gam hilo mi gam ah i om ciangin i nop i dah kitheihpih, kiphawkpih in kidelh ding, kihuh ding mah hi cih hong telsak semsem hi. Zomi khempeuh Pasian hong bawlna – minam khat i hih na mangngilhlo a mi gam mi lei ah zong eite hong bawlpa Pasian phawk a nisim nungta dingin hong vaikhak hi.\nZomite pilna….. Pasian sungah\nZomite khantohna….. Pasian sungah\nZomite kipumkhatna….. Pasian sungah\nZomite lawhcinna….. Pasian sungah\nZomi leh Zogam Lei….. Pasian sungah\nHihteng khempeuh maitang lahna neih khit ciangin Zomi Association of Malaysia te in kumlui a “Best Community-based Organization Award 2014” a ngah uh Lungdampihna Laipi ZIS President mah in ZAM President tungah pia a mipi in lungdam khutbeng in khutkawite kitum ziazua a, nuam mahmah hi. ZAM leh ZIS pen mihing bang hileh nupa bang hi a, sepna vaihawmna khat peuh ah a kalsuan khawm ahih manin tukuma Zomi Nam Ni bek hilo vai dang tampi ah zong kikalsuan khawm ahih manin tutung in zong Sepkhopna ciin Singapore Dollar 1000 (tul khat) tawh a kisapna khat peuh uh (a diak in cimawh huhna lam ah) a zat ding uh ciin Pa Hang Khan Lian, Vice-President, ZIS in ZAM President tungah hong piaksak hi. A piak kawm in mai mahmah hong tung ding ZOSUAN TUAILAI KHAWMPI ah Zomi bup in i sepkhop, i kalsuan khop a kulna limci takin hong gen a, mipi kilawp mahmah a, “Kei zong ciah ningin ZTK siim ning” aci kihona kiza pah kawikawi hi. Zomi te mailam limci semsem hi.\nZIS President in, “Nang vai nang khut ah, nang thuneihna ah a om loh ciang bang na ngaihsun a? Nang leh nang zingvai kihawmlo in, mite khutnuai ah na nasep ciang bang na ngaihsun a? Hih mun ah na pute un Zomi Nam Ni zatna dingin khawlhun (leave, akhuan) hong pia kei leh bang na ngaihsun tam?” ciin mipite ngaihsut ding a gen khit ciang “Zomi Nam Ni hih banga i zatkhop nuam kasa a, mailam ah a nuamzaw tampi zangkhawm lai ding hi hang,” ciin mipi tungah lungdamkohna leh lametna, ngimna pulak hi. Mipi khutbeng ziahziah in nuam kisa toto hi.\nYoutube pan ka la deih mahmah khat pen tuni in Zomi Education Centre, Kota Damansara te in hong sa a, a lim tawh lak lailai uh ahih manin ka diangkhia dekdek hi…\nPrevious: ISIS te mithahna Video sungah akidawkzelpa pen London pan nahimawk\nNext: I thupingaihsut bang? ~ T. Sawm Lian


url: =10. September 7, 2019 | Pasian Langpang Khangnopa ~ MUC\n10. September 7, 2019 | Pasian Langpang Khangnopa\nAdmin 5:24:00 PM Articles, MISSION NEWS\nKum 12 a phak lai-in a theihngei loh Pasian’ kiangah Jay-son Rogers deihtakin kiko ngei hi.\nA nulepate in thu hilhzo nawnlo uh a, sang panin zong ki hawlkhia hi. Pasalno khat ahih zenzen hangin inn luh in mawtaw khawng gu zeel hi. Kum 10 a phak in —a pa’ innlam nasepna ah a ngah—ama’ thalawhsa ngiat sumtawh a neih masak penpen mawtaw khat lei zo khin hi. A mawtaw lei pen amah mahin, “Phelkhai Keekseu” ci-in min phuah hi. Ahi zongin a license nam-bat peekte a deih man ahi hi. Tua zawh kum tam hetlo sungin a guuksa bekbek mawtaw 9 te’ mai-ah tua a license nambat peek te a thuah hi.\n“Migilo vive kipawl khawm aa nasemkhawmte tawh leh leinuai migilo te tawh nakpi takin ka ki thuah a, guta buluhpa, mi-heekpa, damiahpa ci-in hong ki thei hi. Ka kipawlna vuah, anhuan ding mi 3 kanei-a, vanh tuamtuamte a hawmkhia ziahziah ding zongh, mi 4 ka nei hi.” Jayson in ci hi.\nNi Khat, Andrew kici pa in tuibualna innpi sung, free kick-boxing sinna ah a pai dingin vazawn hi. Jayson zongh nuamlua kisa in diang ziahziah pah hi. Ahangin lamdung migilo sepna ah khat veivei meidawi pian ahih manin tua siamna nei leh lawhcing zawlai ding cih a ngaihsutna hi.\nAndrew in minit 30 sung khawng thu hong gen laitakin Jay-son ahih leh a lungsim sungah Pasian’ tungah nakpi takin kideek zolo zah dongin heh mahmah hi. “Pasian kua hileltak hiam? Ka leitungah keimah pasian kahilel hi. Nasem zongh tampitak ka nei-a, kei le kei-in ka nungta hi. Hong kizahtak mahmah in, hong kipii-et mahmah lel hi. Keimah pasian ka hi hi.” na cici hi.\nA sawt lo-in Jayson zong a lawm Krystal leh atate-uh sagih teng tawh Sabbath ni biakinn ah hong kikhawm uh hi. Jesu Hon-pa le Gumpa in saangthei ahih manin, kum 21 sung tawntung a omkhoppih Krystal kiangah kiteenna diktak neikhawm dingin a khut a khaak ta hi. Tua ni pen, pawlpi akiphuh ciil-aa kipan, inn-kuan khat sungah mi tam a ki tuiphum penpen ni ahi hi. Jayson te nupa leh a tate uh nga ki tuiphum uh hi. A neupen tegel zong tua ni mah in biakinn ah ap uh hi.


url: =A zahtakhuai ‘Kei’ cih min :: ZOMI DAILY\nposted on 26 August 2018 at 11:07 pm Lomkholna: News, Siamsin\nPasian in sepzawhloh nei lo hi. Tua hiaa ‘Kei or Ka’ cih kammal ii nungah i zat kammal te in vangliatna nei hi. Tua kammal i zat sim in i deihna te tawh zop huai hi.\nI hihna taktak i pulak khiatna ‘kei’ ahihmanin vanglian hi. Midangte hong cihna sangin ‘Kei’ cih kammal vanglian zaw hi.\n‘Kei ka hi theihi, ka pilhi, ka cidam hi, ka gualzo hi, ka thahat hi’ na cih ciangin Pasian hi thei hi, Pasian thahat hi, Pasian in semthei hi, Pasian kicing hi a cici na hihi cileng khialhna om lua lo ding hi.\nNa cihbangin Pasian in na nuntakna sungah na hongsem ding hi. Joseph Prince in ‘kam na pau laiteng a gualzo na hiaa kam na pau nawnloh ciangin a lel na hihi’ ci hi.\nNa kimlepam haksatna hangin kipuksak kei in. Sumham sa thei, nasepna hamsam thei, lawmlengual lakah hamsa thei aa leitungah haksatna om thei hi. Mizahpih nenniam hun, a thuman lopi in hong ki bawl hun om kha zenzen thei hi.\nTuabang thu tuamtuam te hangin ki lungneu sakkha kei in. Pasian in a ma limlemel sun in keihong bawl zo hi ci in thala in.\nJoy Meyer in ‘Men are literally eating their own words’, ‘mihingtepen a ma kammal a ne kik te hilel hi’ ci hi. Deih zahzah in i zat theih leh thupha i ngah ding hi. Baihlamtak a nalianpi sepna/ Siamsin Library\nPasian min a hi ‘Kei’\nLaisiangtho sungah Pasian in Moses a sapna thu na kiciamteh hi. Pasian in Moses sam aa Moses in nangkua na hihiam ci in dongkik hi.\nPasian in dawngkik aa ‘Kei mah ka hihi. Kei mah a kici mipa in note kiangah kei hongsawl hi ci in’ ci hi. Pai 3:14 ‘Kei’(mangkam in I) ci in dawngkik hi.\nPasian minpen a tuamtuam om thei hi.\nAhizongin Pasian in hi laimun ah Jahovah a hiaa a mindang tuamtuam te ahizongin gen lo in ‘Kei’ ka hihi na ci hi. ‘Kei’ cih pen Pasian min hi cileng ki khial lua tuanlo hi.\n‘Kei’ ci in kam i pau sim in neu ngaihsut kei ni. Pasian min khatmah a gengen i hihlam ki thei ni. Akimutheilo Pasian i sutna min ahihi.\nThangno cih min pen mi khempeuh in zang theilo hi. Mi khempeuh Thangno hilo hi. Ahizongin mi khempeuh in ‘Kei’ cih min zangthei hi.\nBanghanghiamcihleh mi khempeuh sungah Pasian limlemel sutna om hi. Mi khempeuh Pasian mai ah i kibanna minsiangtho a hihi.\nPrevious: A theihhuai upna laang (No. 8) ~ Langh Khan Mung\nNext: A theihhuai upna laang (No. 9) ~ Langh Khan Mung\nKhristian kum za lim le mel ~ Thang Van Lian


url: =Khristianna leh naupang te ~ T. Sawm Lian :: ZOMI DAILY\nposted on 10 September 2014 at 7:30 am Lomkholna: Article, Biakna, Sawmlian\nKhristianna leh naupang te\n“Naupang khat a neulai-in lampi maan tawnsak lecin a teek dongin lam pial nawn lo ding hi” (Pau. 22:6)\nKum simin leitungbup ahi a, pawlpi tuamtuamah ahi zongin “Naupangte Ni/Nipi” ciin, naupangte adingin a tuam vilvelin hun kibawlsak zel hi. Naupangte kep a kisapna leh mailam hunah naupangte manphatna (ding) thu tuamtuam kigenzel hi. ‘Tamvei kigen luata-in, gen nawn kei ni’ cih theih hi lo a, leitung bei dong a kigengen ding leh naupangte pantah, sinsak, leh makaih a kisapna thu mailamah kipulak toto ding hi.\nA manpha naupanlai hun\nNaupang cih pen i thugen tawh kizui ahi zongin, nasepzia leh a nuntakzia panin zong ngaihsutna kibang lo tampi om thei ding hi. Tua ahih manin ‘kuate hiam naupang’ cih thu pen i tam gen kei ding hi. Lai Siangtho in bang hangin naupang sinsak dingin hong hilh ahi tam? Bang hangin a theisiam baih leh a zui pah thei zaw ding\nkhanghamte lampi maan tawnsak dingin hong hilh lo ahi tam? Dotna tampi om thei ding hi. Tuate in naupanlai hun pen ‘a manpha mahmah hun’ ahihna hong lak hi.\nTuhun nu leh pate in tate kisap i theihdan a kibatloh luat pen a awlmawhhuai mahmah thu hi. A kisap uh hi-a i theih, i vaihawmsak leh i piakna hangin tate in siatna lam peuh manawh thei zawsop uh hi. Tate pen i neih teng lak pan a hoih pen, a thupi pen kipia nuam ciat ahih manin tua a kisap uh (amau kisam a sak uh zong hi thei) leh i piak ding vante leh i sinsak ding thute in a nuntakna uah bang ciang na sem ding a, hoih ding maw, hoih lo ding cih khentel kisam mahmah hi.\nThuhilhna tawh kisai, khatveivei kam bek tawh hilhhilh hang a phattuamloh hun om thei hi. Mi khat in, “Naupang in hilh nadingin a bil humcip a, ahi zongin etteh ding a muh theih nadingin a mit vaksak hi” ci se hi. Papi khat in zu a ngawlna hang pen, “Naupangte in hong etteh theih dingin ka om kisam” ci hi. Naupangte kisap, nuntakzia hoih, kammal kilawm, gamtat pha leh Khristianna pen kam bek a hilhna tawh kiciang zo lo ahihna leh, etteh theih dinga nuntak a kisapna hihin gencian mahmah hi.\nNaupangte theihcian kisam\nNaupangte cihtheihna (potential), a lunglut lam uh leh a kivakna uh theih kisam hi. Tate a theician lote in a tate ngaihsun loin, amau hoihsakna bek tawh paipih uh ahih manin mi tampi in siatlawh uh hi. Mipilte in naupangte siat theihna tampi a gente lak uah: ‘Naupangte muanloh luatna – bangmah sem thei lo ding leh ngaihsun thei lo ding a ngaihsutna, lim uk lua (over restricted) ahih kei leh khahzau lua (uncontrolled), amau sep theih sanga lianzaw sep dinga lametna hanga naupangte lungkiatsakna pen khangnote siatna thupi diak hi,’ ci uh hi.\nZomite lakah ei sep noploh leh sep ngaploh sem dinga tate lamen, kithuahpih sang-a a sep ding bekbek uh a hilh ziauziau, a thu bek tawh a makaih leh, tate’ nuntakzia thei lopi a tate tungah lametna lianpi/neucik a nei pongmawk kitam mahmah hi.\nKhristianna leh naupangte\nPawlpi leh innkuan sungah naupangte pen a kithupisim ding kisam hi. Naupang a thupisim lo leh sinsakna hoih a pia lote adingin khantoh haksa ding hi. Zomite sungah naupangte i thupisim ding hun ngaklahhuai hi. Craft M. Pentz in, “I naupangte pen vangam tunpih ding i neihsun hi” (Our children are the only possessions we can take to heaven) a cih pen tuhun Zomi Khristiante nu leh pate adingin tona lianpi hi lo hiam?\nPawlpi or nu leh pate in naupang/tate, Pasian thu tawh kituaka a nuntak theih nadingin sep ding tavuan a neihlam kiphawk lo thei hi. Pentz mah banga, vangam tun ding a kitheician, tua munah a tate pen a tonpih ding neihsun ahih lam a kiphawk nu leh pa, pawlpi hih ding thupi hi. Gammial, lungdamna thu a thei nai lote kiangah i pai pen thupi mahmah hi. Tua banah a thupi mahmah dang pen innkuan sung ciat a missionary sep ahi hi. Thu-um mi kici napi, tate thu a ngetsak ngei lo bangzah i om tam? Tate tungah Pasian thu a hilh ngei lo Zogam sungah nu leh pa bangzah a om tam? Mi khat in, “Khitui luang liangin Pasian tungah na tate na ap kei leh na tate in na khitui hong luangsak ding hi” ci hi. Lungsim takpi tawh Pasian tungah tate i ap, Pasian thu sungah i makaih kisam mahmah cih hong lak hi.\nZomite Khristiante in thu tuamtuamah sum tampipi i zang uh hi. Tua bel sia kei, ci ni. Ahi zongin mihing (hoih) lam nadingin i sum bangzah i zang hiam? Naupangte’n Pasian thu a theih nading uh leh a sin ding uh laibu bawl nadingin bang zah i zang a, naupang sinsak ding (sangsia) i lak ciangin a kikhawm nuam lo khatpeuh a kikhop theih nading cih tawh a uk ngiat lo khawng i seh kha hiam? A kisin nuam ngiat lo khawng i sehseh kha hiam? Tuabang khawng i sehseh le bel, a sinsak ma un zong a lawhsam pah hi kha ding hi!.\nMr. Suresh Singh, leitungbup a naupang Nipi sang laisimbu a bawl – Partners in Discipleship International kici a Asia gam sunga a lianpen tawh ka holimna uh panin Nipi sanga naupang hilh manphatna ka phawk semsem a, a nasep dan uh hong gen ciang, “mi pilte leh minam thupite in naupangte manphatna phawkin, lim pattah si uh e maw,” ka ci hi. Kum 2012 a ZBC leh ZCLS in ZBC office a joint consultation a kineih lai huna Nipi sang laisimbu puahphat a kisapna thu a kigen lai hun ka phawk kik hi.\nPawlpite in i sep ding thupi pen Jesu nungzui suak dinga pattahna, hilhna (Mat. 28:19-20) pen i thupi bawl kisam hi. A siat khit uh, zatui or zu lung peuh a vei zawh uh ciang a hotkhiatna camping or gupkhiatna camping i neih zel sangin, naupan lai mahin hoih takin sinsak leng, naupangte in lam maan tawnsuak ding uh cih Lai Siangtho in kician takin hong hilh hi.\nNaupangte in sinsakna hoih kisam\nLai Siangtho in naupangte sinsak ding thupisak mahmah hi. Pasian in Israelte tungah thuciam a piak ciangin ‘hih thute pen na tate tung uah na hilhsawn ding uh hi’ (Thkna. 4:9, 6:7, 11:19 etc) ci tangtang hi. Pasian in a thupiakte a mangthanloh nading leh a kip semsem nadingin naupangte tungah hilh dingin theisak hi kha ding a, tua banah thu hoih hilh le uh a minam uh khangto semsem ding ci zong hi kha ding hi.\nLeitung pilna siamna hi ta leh, Pasian thu hi taleh, Zomite pen kisin a kisam penpen minamte lakah kihel kha ding hi hang. Leitung pilna siamna lah thupisim taktak lo, Pasian thu lah sin nuam lo, a kikhamisak tata khawng in Pasian thu sin ding kisam sa lo zawmah lai! Sin kul a sate leh a sinte bang ‘khamilo’ bang ci nuam zawzen phial mawk hi hang! Khasiathuai lua.\nMihingte pen a kisin nuam i hih kisam hi. Sin ding tawh a kidim leitungah a kisin nuam lo leh a kikheel thei lo mi pen leitungah mi zattak leh mi thupi om lo ding hi. I nuntakna leh ngaihsutna pen siatna leh hoihlohna tawh kizom den a, tuate pan a hoih leh a pha lamah a kisin nuam mi i hih kisam hi. Naupangte adingin bang diakin hih kisinna pen thupi diak hi.\nZomite nuntakna sungah a kiheelhuai mahmah sinsakna tampi om hi. Tua lakah, za pan ding, zu lei ding, tuibuk la dinga kisawlna, kuhva leh a hoih lo muam theih tuamtuam lei ding a kisawlna ahi hi. Tua bangte pen naupangte sinsaksakna na hi mawk hi. Etteh theih dinga nuntak i gen khin a, tua bang a nungta zo lote in zong ei sep bang a seploh nadingun tavuan i nei hi. Za pan dinga i sawl ciangin, “Ka muhloh kalin za va tep sim inla, tua ciang na tep ban teng kei hong pia kik in” cihna tawh kibang a, zu lei dinga i sawl ciangin, “Zu va lei inla, tawm khat na dawn khit ciang tui them khat hel kik in; tua ciang hong ciah inla, na dawn ban teng hong pia in” cihna tawh kibang hi.\nMakaih ding zia ka gennop pen hi lo a, gen nuam mah leng zong ka theihna in cin lo hi. Ahi zongin a manphatna i theih ciat ahi naupang kepna leh makaihna uangbawl thak leng cih a deih ka hi hi. Nasepna khat peuhpeuh za-ah za (100%) lawhcin haksa hi. Naupang pattahna zong za-ah za lawhcing lo ding hi hang. Makaihna hoih tak tawh makaih hang a hoih zo lo om tham ding hi. Ahi zongin, tuhun i nuntakna panin makaih napi a hoih zo lo sangin, makaihlohna hang a sia tam lai mawk hi. Midang, mundang leh gamdangah i sem kei phial zongin inn sungah ei tate beek hoih taka makaih sawm dih ni e. I nuntakna mahmahah etteh theih dingin om sawm dih ni e. I kammal mahmah zong, “kikhawm un” cihcih sang, “kikhawm ni ei” cih bang, “lai sim un” cihcih sangin “lai sim ni” cih bangin gen leng bang a ci diam? “Kei mahmah ka kamsia” ciin tate hangin a thumthum i hi kha hiam? I makaihdan en kik ni e, i makaihna in tua ciang bek a gahsuah ahi thei diam? Kipan thak dih ni ei hun a om laiin……\nDaihna Cabin || 5.9.2014\nETS – ACA\nPrevious: Press Statement on the 65th Annual UN DPI/NGO Conference (in English)\nNext: Rev.Dr. Simon Pau Khan En Nuamtuam ta hi\nA thupipen itna ~ Thawn Tuang\nTurkey gamsung Mopawi bawlna ah Bomb kitam, mi 22 si, 94 liam


url: =Ni le Guah hangin Sakhi Tuihuup hongpiang ~ Dong Mung :: ZOMI DAILY\nposted on 18 January 2019 at 8:50 pm Lomkholna: Dongmung, News\nA tamzaw in i theih mahmah ahi, sakhi tuihuup pen khua phat(guah zukloh lai tak) le khuasiat(guah zuk mahmah laitak) khawngin hong kilangkhia ngei hetlo hi.\nSakhi tuihuup pen LST Piancil sunga Tuiciin tunkhit a Pasian in Noah kianga a thuciamna khat tungtawnin ei thu-um mite’n i theih mahmah khat ahi hi.\nSakhi tuihuup pianzia pen- Guah bekbek a zuk laitak ahihkeh ni bekbek a sat/taan’ laitak in piangkhia, suakkhia ngeilo hi. Amah pen meel nam tuamtuam tawh kizeem a etlawm mahmah khat ahi hi.\nBang hun ciangin amah mu thei ihiam cih leh guah zong tawmtawm zu ding, ni zong sa ding…guah mal kiatna le tua gualmal kiatna mun ah ni taang a omna munte ah kilang thei hi.\nTua hi-a, a etlawm mahmah Sakhi tuihuup hong piankhiat theih nadingin guahmal le nisa kisam hi.\nI nuntakna sungah Sakhi tuihuup bangin a etlawm mahmah khat i suah theih nadingin guah bek tawh zong piang theilo a, ni bek tawh zong piang theilo hi. Ni tang le guahmalte mah kisam hi.\nI nuntakna mite muhna ah a etlawm mahmah a suah theih nadingin, guahmal le ni vang tawh i kidim kha zel hi. Gualmal i gen ciangin dahna, maizumna, khasiatna, mindaina, guallelhnate a gen nuam ihi hi. Nitang icih ciang Pasian angvanna, ei le ei hanciam kikna, kithakhauhsak kikna le mainawt teiteinate a gen nuam ihi hi.\nSanggam aw, na nuntakna ah sakhi tuihuup bangin a etlawm mahmah khat na suah theih nadingin na thuak guahmalte hangin lungkia ken! Tua na thuak guahmalte tungtawnin a etlawm mahmah, mite ading lungdamna le kipahna piangsak in Pasian nitang in nang hong kap dinga mite ading thupha na suak ding hi.\nLungkia le thanem kisa peumah ken… na guahmalte le Pasian nitang hong kituah ciangin a etlawm mahmah sakhi tuihuup bangin meel tampi tawh mite ading thupha, phattuamna a piangsak hong suak ding hi. Lungdam, Dong Mung\nPrevious: Panmun deih man hiam ~ Lian Tuang\nNext: Gilsung ah naungek in bangteng thei man ~ Pau Tun Thang


url: =Tulaai Leitung Thuthang Tuamtuam Updates June 4, 2014\n· Zomi sung ah I angtan pih mahmah leh imuan mahmah ahi Singapore Zomi Innkuan President Dr Hau Za Cin@Cinpu sungh nu ahi Pi Ciin Khan Niang@kum74 in June 3,2014 ni in ateena Kawlpi ka Inn veeng pan in Pakiang ah ongciah san hi. Kawlpi peen tulaai tak lumlua mahmah ahihman in kumtam sa te in thuaklah mahmah uhhi. Dr Cinpu te Innkuan leh adah akap kheempeuh tawh kibang in idah a, Topan khasiangtho in ongheh neem kimciat ta hen.\n· Zomi ten tuma kha nih laai pan kipan in Zomi tawh kisai kawlgam ah mikisimna huhau in inaakbuai pih mahmah, tu in zong akhawl naai ahikei hi. Mun khat peupeuh ipai ciang, Khua khat peupeuh ihawhciang Minam, Biakna vaai ah I code number te a hi 914-421-400 te na ompeel mawhding ahihman in na Code Number na mangngilh khakloh ding thupi mahmah hi. Tuhun ciang in 914-Zomi deihlo tata gulpi sia bang in kawi nguaunguau in kineih siam mahmah uha, Zomi ihihna ong mangngilh sakzo liang ding in Zomi ahilo Satan pawlte kithawi litlit ta uhhi. Iminam min ihihna Zomi thupi zaw maw, Ankuang khat cih ngaihsut dending mikim ikitaangsam hi. Zomi ahilo te leh ait taktak lo akineih te agial ongdawk pah hanhan lelding hi.\n· Kawlgam sung gamvaai tawh thongkia lui te kipawl khawm in June 7 nipan kipan kawlgam bup ah Pingpei thukhun 2008 sung a kihel ahi thukhun nambat 436 paih ding mipi hanthawtna hawmkhiading uhhi. Hih 436 thukhun peen banghiam cihleh 2008 thukhun anengnokhat nangawn akibawlphat ding leh Hlutdaw 75% I thukimna ban ah mipi tung thukimna kila leuleu in 50% sang tamzaw athukim leh kilaih theipan cih ahihi.Hlutdaw sung ah 25% Ngapik thautawi hipah in USDP 50% vaal uh ahihman leitung beidong kilaih theilo ding a Ngapik te bawl ahihi.\n· China gam Beijing khuapi sung Tiananmen Square 1989 kum China kumpi te in Democracy deih a lungphona anei mipi te banthah in amat mang kum 25 cin phawkna in Hongkong ah June 4, 2014 ni mipi atulsawm lom asim in nasiatak lungphona nei uhhi. China gam ah bel palik galkaap tamlua ahihman in daai zaw deuh uhhi. Leitung gamtuamtuam te leh US te in China ten Human Rights athupit bawl nading un ngetna hanthotna bawl ciat uhhi.\n· US gam te in Syria gam sung pan gaaltaai micimawh te panpihna ding in UN tungtawn in $290 million kapia ding uhhi ci in Lebanon gam Beirut khuapi pan June 4, 2014 ni in genkhia hi. Leiban hau mahmah ci milah huh ziahziah ngaihsut huai kasa maimai\n· President Obama Europe gam akhualzinna ahi Poland gam Warsaw khuapi pan USA te in EU gamsung ah gaalkaap tha nasia tak behlap in $1 billion ciang sumtang a zatding geelna aneihna thu June 4, 2014 ni in genkhia hi.\n· KNU makaai Boyokekyi Mu Toe Si Pho te lawmta teng leh Presisent Thein Sein, Gaalkaap Ulian te tawh sawtkhopkhat June 4, 2014 ni in thukikum thei uha, Tukum beima teitei in kawlgam bup kilem suaikaihna apianzawh nading kinaak kup phadeuh uhhi.


url: =Immigration Kitheihmawhbawl Theih Hinawnlo ~ Hau Za Cin :: ZOMI DAILY\nposted on 4 February 2016 at 10:25 am Lomkholna: Article, Hauzacin\nGlobalization i cih pen leitungbup nek leh dawn zonna leh nisim nuntak kizopna khang semsem genna ahi hi. Tua tawh kikhen theilo khat pen mun khat pan mun khat ah pemna, kikhinna, kisuanna ahi hi. I siamna tawh kituaka nekzonna hoihzaw i muh leh tua mun ah kipai pah hi. Nuntak nuamzaw i ngah ding leh nek zonna a nopzaw tuan kei zong tua mun kidelh hi. A kibang veve thu ah a nuamzaw, a suaktazaw, a gimhuailozaw kideih hamtang hi. Tua hangin pemsuk, pemto lampi ah i kipelh nengnunga, kuamah kiho man zong omlo in Hi! Bye! See you! ciin i kipaisan hi. Tua hun in ei zong hong nawkkha a, Europe ah tunai in buai diak uh tawh kibang hi.\nRoma or the Gypsies kici te Paris khua sung pan a kihawlkhiat manin President Sarkozy in minsiatna lianpi tuak a, European Union meeting ah nakpi in kimawhsak hi. Tenna nei kicianlo a pem kawikawi, zin kawikawi, a tuak khakna mun peuh vuah nasem a, ahoihzaw om ding lamen a kituah pahpahte in France gam a nawk luat uh ciang a deihlo uh hizen hi. EU law ah EU gammi ahih nak leh a utna peuh ah nekzong thei, teeng thei, zin thei cih ahi hi. Ahi zongin Roma te France gam pan kumpi in hawlkhia uh a, a kim a kianga gamte in mawhsak mahmah uh hi.\nEU gammi ahih nak leh pem kawikawi thei, nasep zong a utna peuh ah zong thei cih ahih manin a zawngzaw leh sum tawmzawkna eastern europe pan a hau leh nuamsazaw western europe ah mi tampi kikhinsuk uh hi. Tua hangin tu hun ciang western europe te in eastern europe te tawh nasep kituh pianpianta uh hi. Damdam in hong kingit ding uh a, nasep a kituh taktak uh ciang Uipi saguh kituh mah hong bang ding uh hi. Tua ahih manin a inntekzaw gam te in a mikhualzaw gamte pen na pakta mahmah khinlo uh hi. Industry leh sumbawl kipawlna te in bel a sum tam met ding ahih peuhmah leh kua mi kua mi cih omlo in a zang nuam uh hilel a, koi pan hong pai, koi gamte hiam cih thapaihpih manlo uh hi. Ahi zongin a ngah dinga kilamen inntek khat i ngah ding pen mikhualzaw in a ngah ciang innsung khat ah numei nih khumkhop mah bangin hong kimukphin pianpian pah uh hi. Tua kimukpikna pen a sawtsawt ciang gamsung ah nek leh dawn kituhna ciang dong piangthei hi. “Ka nek ding, ka ankuang hong sut,” cih lungsim om hi.\nSweden, europe gama a lungduai pen, midang, gamdang mi a khualzo pen gam zong tu ni ciang lungduaizo nawnlo in, “gamdang pan pemthak te in i gamsung ah ei a gam mite nek ding nasep dingteng hong sut mang dekta uh hi…,” cih lungsim lian mahmahta hi. September 2010 a kitelna ah ‘pemthak deihlo pawl’ Sweden Democrats in 5.6% vote ngah uh a, parliament ah kua thuneizaw ding cih a kituhna vuah amau vote piakna lamlam a gualzo toto ding suakta hi. Hih in, thukizakna saite genna ah, “Sweden pen lungduaizo nawnlo hi, gamdang mi a gam vua pem behlah ding deih nawnlo uh hi,” cih kilangsak hi ci uh hi.\n‘Pemthak deihlo pawl’ (anti-immigrant movement) pen Europe ah nasia mahmah ta a, Hungary leh Switzerland pan Austria gam ah, the Netherlands pan Italy dong ah kizelta hi. Scandinavian states or country a kici Northern block of Europe ah nasia diak a, Sweden tawh ngeina, pianna kibang a neite hidiak uh hi. Denmark a Peoples Party kici te kum 10 sungin a gamsunga political party lian thum lak ah kilawnto man a, Norway gama Progress Party te zong nungkum kitelna ah 23% votes tak ngahto mawk uh hi. Hite khempeuh amau gam ah pemthak a deihlo, anti-immigrant party ahi uh hi. Hih gamte omdan Sweden in a zui hilo zaw in, Sweden tu tan a kidekzo hizaw hi. 1988 kuma kiphuan Sweden Democrats te in 2006 kum kitelna ah 2.6% bek ngahzo a, amau gam thukhun 4% muh teitei ding cih pen tungzolo hi; tu kum ciang bel 5.6% ngahta uh hi! Hih hangin a gam sungah pemthak tam kisa luata cih mipite AW hi kici hi.\nSeptember 19, 2010 ni a kitelna ah Sweden Democrats a vote tamzaw pen nasep neilo, pemthakte in amau nasep ding teng a luahsak hi cih lungsim a neite vote hi kici hi. Ahi zongin nasep neilo te bek vote hitheilo hi ci uh hi. Tuhun laitak pen Sweden ah nasep neilo a tawm mahmah laitak hi a, nasep a hoih mahmah hun hizaw hi, tua manin nasep neilote bek vote hi leh SD in tua zah vote ngahlo ding hi kici hi.\nAhang hi in a upmawh zawk uh pen tuhun ciangciang ah Sweden pen minam khat bek tenna gam hi a, minam tampi ten khopna gam hingeilo hi. Ahi zongin thakhat thu in pemthak hong lut ziahziah uh a, tamlua liang leuleu ahih manin a gama teng masate subuai gawp uh hi. Tuni in mihing Swedes mi 7 ciang gamdangmi 1 ta bang ahi hi (Swedes 7 : 1 immigrant). Pemthak a tamzaw tu kum 50 sunga hong pemte ahi uh hi. Pemthakte in amau minam ngeina thak hong pualut in, a mau zat ngeina te hong zat ziahziah uh ciang a omsa te omdan nawngkaisak in kituak thei nawnlo hi. Tua manin a gamsungah kigim neihna lianpi piangsak hi. A diak in Muslim pemthakte nawngkai diak uh a, WWII zawh a gamsung nawngkaisak pente hi ciin Swedes te in ciamteh uh hi. A gamsunga political party lianbel Socialist te zong damdam in kitam suksuk a, khangno party the Pirate Party te khang deuhdeuh hi. Sweden Democrats te in zong tuate nung mah zui toto uh hi.\nSweden Democrats te thahat vat hangin Swedes mi khempeuh in gamdangte a hua, a deihlo, a mudah ahih pah loh hangin a gamsungah tua bang lungsim om panpanta hi cih a kilangsak hi. A mipi tamzaw pen gamdang mite tungah thusiam mahmah uh a, zong deidanna cih bang omsak tuanlo uh hi. Nasep a ngahlote pawlkhat in a paulap ding vua gamdangte tamluat a ngawh nuam hi lel a ci pawl om hi.\nAhi zongin Sweden pen nidang Sweden hi nawnlo cih kitel a, a hunthak uh hunlui tawh kibang nawnlo cih kitel hi. Prime Minister Reifeldt in a pelh theih nawnloh thu khat Parliament ah kikup hong kulta dinga, tua thu in: Sweden gam in Sweden mite leh pemthak minam te tawh eima minam ngeina ciat zuiin multi-ethnic country bawl ding maw, ahih kei leh pemthak peuhmah in Sweden ngeina zuiin Sweden mi suakzaw ding maw, cih ahi hi.\nHih Sweden te tuah thu pen Europe gam khempeuh ah a kizel thu hi a, a koizaw zuih ding cih a kikhentat pak theilo thu lianpi khat ahita hi.\nGlobalization hun ah eima minam hihna ciat tawh gamkhat ah gammi khat suakkhawm (multi-ethnic society) cih pen a tam semsem ding hita a, mi khempeuh pemkhopna USA bangah tua policy lawhcing takin a zang thei uh hi. Tua ahih manin minam khempeuh in suakta takin amau minam hihna zui uh hi. Tua bang hilo gam, minam khat bek tamna gam ah minam dang muhtheihlohna, minam dang tawh tenkhop siamlohna lianpi om hi. Mizogam khawng zong a lusei dan bek zui khin leng a ut hitazen uh hi. Singapore gam leuleu in minam tuamtuam kilem takin tengkhawmsak siam uh a, leitungah a lamdang thu in a kigen khat ahi hi. A pem tam semsem, minam kihel semsem ihih ciangin ei zong mi gam ah tung ding, mi zong ei gam ah hong tung ding hi a, kitheisiam a, mihing ciat ihi cih phawk kawm a kilem taka tenkhop diamdiam i kisin a kisam deuhdeuh ding hita hi. Tua banga kisin siam masasa a hampha minam hi pelmawh ding hi. Hau Za Cin, Phuitong Liim\nPrevious: US gamsung khualzinna pawlkhat – 33\nNext: Alian Panmunneite’ Kampau Aguu-agaau


url: =Mainawt teitei lel in ~ Dong Mung :: ZOMI DAILY\nposted on 12 August 2019 at 11:20 pm UTC+9:30 Lomkholna: Dongmung, News\nFilippi 3:16 Bangbang hita lehang, i tunna ciangciang panin mainawt ciat ni. Tuciang na nuntakna sungah ahoih tampi na tuahkhak zong om-a, a sia tampi na tuahkhak zong om hi.\nTua ahoihte tungpan ahoih semsem dingin mainawt inla, a sia na tuahkhakte tungpan pilna sinin mainawt teitei in\nNa ukna, na lunggulhna mualsuah dingin na kalsuanna lampi ah hong panpih, hong huh mi tampi tawh na kituahkhak mah bangin hong langpanin hong elbawl mi tampi tawh zong na kituakkha hi.\nBangbang hitaleh hong panpih hong huh mite tawh mainawt teitei inla, hong langpan, hong el mite hangin thasan in mainawt teitei in.\nTopa ading le midangte ading na hoih na sepsa tampi zong om dinga, na sepzawh nailoh zong tampi om ding hi.\nNa sepsa na hoihte zom toto inla, na sepzawh nailohte na sepzawh teitei nadingin mainawt teitei in.\nNa hihtheih tawpin na hanciam hangin na lamet bangin hong piang zolo kha dinga, na ngaihsut bangin hong tangtung lo kha ding hi.\nBangbang hitaleh hanciam pha lai inla, gel pha lai in. Ki thadah sak kenla, mainawt teitei in.\nA lungkiat huai, a thadah huai, a lungzin huai, a khasiat huai tampitak na nawk kha ngei ding hi.\nLeitungah mi lawhcing mi gualzote in tua bang lungkiatna, thadahna, lungzinna, khasiatna, haksatna tampite a nawkkhit ciangun gualzawhna hong ngah thei pan uh ahih manin lungkia loin mainawt teitei in.\nMite nuntakna na etet leh na lungkia in, na thadah kha dinga, lamet bei in na om kha ding hi.\nPasian in leitungah nang hong piansakna ahang in Amah phat ding leh a thupiakte zui dingin hong piansak ahi hi. Bangbang dinmun ah na om zongin Pasian tungah lungdamko inla, ama mai zong kawmin mainawt teitei in. Hong tavai sak ngeilo ding hi. Mite nuntak khuasak en kha kenla, nangma maban ding khuat in mainawt teitei in.\nNa hoih na sep ciangin hong gensia ding pawlkhat mah om dinga, a sia na gamta zongin hong gensia ding mah om veve ding hi.\nTua ahih manin mite gensiat, mi kosiat ding lau ngaihsut kei inla, na hoih semin maiawt teitei in.\nNa siam zah, na pilna zah, na hoihna zah, na kicinna zahzah…na hihna bangbang in hong it, hong ngai, hong vei om veve lel dinga, nang ading beidong huai nailo hi.\nMihingte in a pilte pakta, a siamte pakta, a hoihte ngai himah taleh Pasianin ihihna zahzah tawh hong it, hong ngai hong angvan veve hi. Bangbang dinmun ah na om zongin nangkia na hi ngei peuhmah kei dinga nang hihna tawh kituakin lawm le gual na nei veve ding hi. Tua ahih manin lungkia thanem kenla, mainawt teitei in…\nNa mai ah San tuipi bangin lametna bei huai na ma bing taleh, na nungah Egypt galkapte bang lauhna le dipkuatna in hong zui taleh…cihnang theilo na om zongin lungmang kenla, na khut lamto in mainawt teitei in..\nNa upna sangkhan inla, mainawt lecin, San tuipi hong kiphelkham dinga, Egypt galkapte tuipi sungah hong maimang lel hi. Lungmuanna tawh galkhat ah gualzawhna la sa in, phatna la na sa thei ding hi.\nNa mainawt teitei nakleh hunkhat, nikhat ciang gualzawh matutna na ngah dinga, mi manpha khat na suak pelmawh ding hi… Deihsakna lianpi tawh, Dong Mung\nPrevious: Gambup tawh kilehbulh Tedim khuahun ~ Lian Tuang\nNext: Hong nungtasak kik in ~ Dr. Ngul Khan Pau\nMung Mang says\nKasim cilna hin Tha ngah mahmah ing ei\nLeave a Reply to Mung Mang Cancel reply


url: =Laithiangtho Dokna (Jeremiah 23-24) ~ Thu Tatuam (Siyin News)\nLaithiangtho Dokna (Jeremiah 23-24)\nFriday, January 30, 2015 Laithiangtho Dokna No comments\n1. Jeremiah in akua taw ka kibang ci ziam?\n2. Kamsangte le Thiampite in bang nei ngawl ci ziam?\n3. Samaria kamsangte in akua min suang in thuhil ziam?\nc. Babylon kumpipa\n4. Jerusalemte tungah akuate thuson ngai heak vun ci ziam?\na. Baal kamsangte\nb. Babylon ngalkapte\n5. TOPA kammal sia ___a sutham mei le sek taw kibang hi.\na. inn khat\nc. suangtum a bebekin\n6. Thiampi in ‘TOPA ii Vanhngit’ ci kammal a zangh le ___ tu hi.\na. thupha sang\nb. mipil ahi\nc. a innkuan in dan tawk\n7. Biakinn mai ah a kikoi ___ kei hong lak hi.\na. theinga bawm nii\nb. leang nii\nc. thukham thingkuang\n8. Bawm akoi sia sung om theinga sia limci ziam?\na. Bawm theampo\nb. Aniina sia\nc. Amasa sia\n9. TOPA in Israelte sia bang taw tengat ziam?\n10. TOPA in bangbanghdan thin Israelte pia tu ziam?\na. TOPA heak nopna\nb. Patbangh aneal\nc. Suangbang asak\n11. Akuate sia TOPA in theinga pha ngawlte bang hi sak ziam?\n12. Mihingte in athetna munah amate sia ___ tu hi.\nb. nunau selno\nc. phat vawt\nMaisang atu Muanmawkna\n1Ama mite suksiat sak a, a thethaang sak ngam uk uliante tungah TOPA ii thukhenna in bangza in lauhuai tu ziam? 2Ama mihingte keamcing tu a, a kingaisun ngam ukte taw kisai in TOPA Israel ii Pathian in hi bangin ci hi: “Ka mihingte nong kepcing sak bua uh hi; na thethaang uh a na hawlkeak uh hi. A sia na vawt uh hu in tu in daan kong pia tu hi. 3Ka mihingte a taanglai teng ka thethaang na ngamte panin ka kaikhawm tu a, a ngam ah ka cia sak kik tu hi. Amate in ta tam mama nei in pung mama tu uh hi. 4Amate a khoi a keam tu in ngam ukte ka koi tu hi. Ka mihingte sia lau nawn ngawl patau nawn ngawl tu a, daan ka pia kik batu hi. Keima, TOPA in ka ci zo hi,” ci hi.\n5TOPA in, “David suan sung pan thumaan khat kumpi tu in ka teal tu hun hong theng tu hi. Tua kumpipa in ciimna taw ngam uk tu a thumaan thutang taw in a ngam buppi uk tu hi. * 6Ama kumpi a sua ciang, Judah mite ngam muang tu a, Israel mite thin nuamin om tu uh hi. Ama sia ‘TOPA Eite Kingupna’ ( Jehovah Tsidkenu ) kici tu hi.\n7TOPA in ci hi, “Egypt ngam pan Israel mihingte a pusua pui a nungta Pathian Keima min taw mihingte ii a kiciam nawn ngawl hun hong theng tu hi. 8Saksang ngam pan le amate ka thethaangna ngamdang theampo panin Israel mihingte a pusua pui a nungta Pathian Keima min taw amate in kiciam zaw tu uh hi. Taciang amate sia a ngamsung mama ah teang tu uh hi. ”\nKamsangte taw kisai Jeremiah ii Thupuak\n9Ka thin kitamtham in ka liing hi.\nTOPA hang le ama ii kammal thiangthote hangin,\nzu tam ne lei a zu kham pa khat taw ka kibang hi.\n10Tua ngam sia TOPA tungah a thumaan ngawl mihingte taw kidim hi;\namate sia ngitlo nuntakna taw nungta in a thu neina uh zangh khial uh hi.\nTOPA ii haamsiatna hangin\nhi ngam sia khuangai in om a, ngamsung lonote kongaw hi.\n11TOPA in, “Kamsangte le thiampite in Pathian nei ngawl uh a;\nka Biakinn sung ngangawn ah tatsiatna a vawt amate ka man hi.\n12Amate ii tot lampite sia naalin khuazing tu hi;\namate ka lutu sak tu a, ka puk sak tu hi.\nAmate ii tungah tuasiatna ka theng sak tu a;\namate ii daan thuak tu hun hong theng tu hi.\nKeima, TOPA in ka ci zo hi.\n13Samaria ii kamsangte ii mawna ka mu zo hi;\namate in Baal min suangin thu hil uh a ka mite lam pialpui uh hi.\n14Ahihang Jerusalem khua a kamsangte in a sia zaw lai a vawt ka mu hi;\namate in nupa kipalngul in leeilot thu son uh hi;\nmihingte a ngitlona uh pan a kikheal ngawl natu in\nmihing pha ngawlte hanthawn zawlai uh hi.\nkeima muna ah amate sia\nSodom le Gomorrah mite bangma in sia siat uh hi. *\n15“Tua ahikom, Jerusalem khua a kamsangte taw kisai in, Keima, Vaanglianbelpa TOPA in hi bangin ka ci hi;\nA neak tu in a kung khate ka pia tu a\na dawn tu in nguza ka pia tu hi,\nbanghangziam cile amate in Pathian zia bang ahi ngawlna thu sia\nngam buppi ah zel sak uh hi,” ci hi.\n16Vaanglianbelpa TOPA in Jerusalem mite tungah, “Kamsangte ii thusonte ngai heak vun, amate in a maan ngawl lam etnate hong dimh uh hi. Amate in Keima ii kammal hi ngawl, amate ii ngaisut tawmte note tungah hong son uh hi. 17Ka thu son hong ngai nuam ngawl mihingte tungah, amate in poimaw bo na theampo amate atu in pha tu zam ci veve lai uh hi. Amate in mihing thinpui khat sim tungah tua siatna in ama thutha ngei ngawl tu hi ci in son uh hi,” ci hi.\n18Keima in, “Hi kamsangte kuama in TOPA ii ngaisutna thuku te he ngei ngawl uh hi. Amate kuama in TOPA ii thuson za ngei ngawl, tel ngei ngawl, ngai ngei ngawlin nadon ngei ngawl uh hi. 19Ama ii thin uukna sia vuipi nguapi bangin mi ngilote ii lu tungah puaktham tu a, 20ama ii tupna teng a vekpi a vawt siat mateng in a thin uukna thai ngawl tu hi. Mailam sangah a mite in hi thu telthiang tu uh hi,” ka ci hi.\n21TOPA in, “Hi kamsangte ka puak bua hi, ahihang amate pai veve uh hi. A son tu thu ka piak ngawl ahihang ka min suangin thuson veve uh hi. 22Amate in ka ngaisutna thuku te he hi thong ka pole ka thusonte ka mite tungah thang sak zo tu uh a, a nuntakna pha ngawlte le a pha ngawl a ngamtatna te nusia sak siat zo tu hi.\n23“Keima in munkhat bek ah a om hi ngawlin mun theampo ah a om Pathian ka hi hi. 24Ka mu thei ngawl tu in a buu thei tu kuama om ngawl hi. Vantung leitung mun theampo ah ka om hunlam he ngawl nu ziam? 25Amate mang sungah ka thu sonte Keima in amate pia zo hi ci a Keima min taw leeilot thu a son kamsangte ii thusonte ka he hi. 26Tua kamsangte in amate ii phuatawm leeilot thu taw ka mite bangtan vei lam khial sak tu uh ziam? 27A pu a pate in Kei hong mangil in Baal kung a zot bang keakin, ka mihingte tung a, a son a mangte in Kei hong mangil sak tu hi ci in amate in ngaisun uh hi. 28Mangman kamsang pa in hi thu sia mang bekma hi ci tahen a, ahihang ka thu hilna a za kamsang pa in ka thu thumaan takin thang sak tahen. Taangphaw le zungtaang tang kitee ngat thei tu ziam? 29Ka kammal sia suangtum a bebekin a sutham mei le sek taw kibang hi. 30Khat le khat ii kammalte la a, Keima ii kammal hi ci a, a thang sak kamsangte ka langpan hi. 31Keima kung pan hong pai hi ci a amate ii aituam kammal a son kamsangte zongh ka langpan si hi. 32Keima, TOPA ii ka son sia ngai vun! Leeilot thu nguaktang ahi amate ii mangte a son kamsangte ka langpan hi . Amate in hi mangte sonin a leeilotna uh le a kiphatsak na uh taw in ka mite lam khialpui uh hi. Amate ka pai sak bua a thu la ka pia bua hi, mihingte atu in amate kimanna nei vet ngawl hi. Keima TOPA in ka ci zo hi,” ci hi.\nTOPA ii Vanh ngit\n33TOPA in keima tungah, “Jeremiah awng, ka mite khat papo ahibale, kamsang khat ahibale thiampi khat in ‘TOPA ii thupuak sia bang ziam?’ ci in nang hong dok ciang, nangma in ama tungah ‘Nangma in TOPA atu in vanhngit khat na hi a, ama in nang hong puavawk tu hi,’ na ci tu hi. 34Ka mite khat papo in ahibale kamsang khat ahibale thiampi khat in, ‘TOPA ii Vanhngit’ ci kammal a zangh zezen ahile ama le a inn kuanpuite daan ka pia tu hi. 35Tasia luangin, khat po in a lawmte le a mealheakte tungah ‘TOPA in bangbangin zo kik ziam? TOPA in bang ci ziam’ ci in dongh zaw tahen. 36Tua ahikom amate in ‘TOPA ii Vanhngit’ ci kammalte zangh nawn ngawl tu uh hi, banghangziam cile khat papo in a zangh ahile, ka thuson sia ama atu in vanhngit takpi khat ka suak sak tu hi. Mihingte in amate ii Pathian, a nungta Pathian, Vaanglianbelpa TOPA ii kammalte lumlet uh hi. 37Jeremiah awng, kamsangte tungah ‘TOPA in zo kikna bang hong nei ziam? TOPA in bang son ziam?’ ci in dongh in. 38Amate in ka thupiak sia a ni bua uh a, ‘TOPA ii Vanhngit’ ci kammalte a zangh uh le taciang; 39Keima in amate le a pu a pate tungah ka piak sa khuapi sia ka la takpi tu a, ka omna panin a khuala na ah amate taw ka vawkkhop tu sia amate tungah son in. 40Bangma hunin a kimangil ngei ngawl tu a tawntung maizumna le min paanna amate tungah ka tung sak tu hi,” hong ci hi.\nTheinga Bawm nii\n1TOPA in Biakinn mai ah a kikoi theinga bawm nii kei hong lak hi. (Hi thu sia Babylon Kumpipa Nebuchadnezzar in Jerusalem khua panin Jehoiakim ii tapa Judah Kumpipa Jehoiachin sia Judah kumpi lampui uliante, khut thiamte le naseam thiamte theampo taw Babylon khua ah saltang tu in a paipui zawkciang thupiang ahi hi). * 2Bawm a masa sia sungah a om theingate sia a min pal theinga phate hi a, a dang bawm sia ii sungah a om theingate sia limci ngawl in neak thei tu bang zongh a hi ngawl theinga pha ngawlte ahi hi. 3Taciang TOPA in keima tungah, “Jeremiah awng, bang na mu ziam?” hong ci hi, “Theinga ka mu hi. A limcite sia limci mama a, a limci ngawlte sia limci ngawl leilam ahikom neak thei tu hi ngawl hi,” ci in ka zo kik hi.\n4Taciang TOPA in keima tungah, 5“Keima, TOPA Israel mite ii Pathian in Babylon ah a kipaipui mihingte sia hi theinga limcite bangin a pha in ka ngaisun a, ka phat vawt tu hi. 6Amate ka cing tu a, hi ngamah ka ciapui kik tu hi. Amate ka khangto sak tu a, ka susia batu hi, amate ka botkeak batu a ka suan tu hi. 7Keima TOPA ka hi hunlam heak nopna thinsung amate ka pia tu hi. Tasia ciang amate sia ka mihingte hi tu uh a, Keima in amate ii Pathian ka hi tu hi, banghangziam cile amate in a thin theampo uh taw ka kung hong zuan kik tu uh hi.\n8Ahizong Judah Kumpipa Zedekiah, a khutnuai ngam uk uliante le hi ngam sungah a om suak Jerusalem khua mi a taanglai sunte ahibale Egypt ngamah a taite sia neak tu a, a pha ngawl leilam hi theingate bangin Keima TOPA in amate theampo ka vawt tu hi. 9Amate tungah tabang tuasiatna ka theng sak tu a, leitung minamte theampo lau tu uh hi. Mihingte in amate nuizaakna lelin nei in, ciammui, nunau selno in, amate ka thethaangna mun theampo ah amate ii min sia haamsiatna in zangh tu uh hi. 10Amate le a pu a pate tungah ka piak sa ngam sungah amate khat zongh a taan nawn ngawl dongin amate tungah ngal kidona, kialpi tunna le natna ngilo ka tung sak tu hi,” hong ci hi.


url: =Leitunga Laibu ki deih deuhte ~ Pau Tun Thang :: ZOMI DAILY\nposted on 28 April 2015 at 8:42 pm Lomkholna: Article, Pautunthang, Theihhuai\nLeitunga Laibu ki deih deuhte\nLai siangtho(Bible) pen leitunga laibu khempeuh lak ah tam a kizuak khia pen ahi hi. Copy 4000,00,00,000 val kikhen in kihawm khia khin\nhi.Mun khat khatah a mawkna nangawn in kihawmkhia hi.Pau nam tuam tuam 2000 val in ki letkhia khin hi. A bu neu a lian cih bang dan in a tuam tuam in kibawl hi.Laibu bek tham lo in et theih leh bila ngaih theih dingin zong kibawl hi.\nQuotations from the works of Mao Tse Tung kici laibu pen a tuamna a san kizang zel ahihmanin ‘THE LITTLE RED BOOK’ cih tawh kithei zaw hi.Sente mi picing mimal kim phial in nei uh hi.Neih loh theihloh dan in ngaihsun liang uh hi. Copy 90,00,00,000 val kikhen khin hi.Kum 1966 – 1971 sung bangin Lai Siangtho zah in kikhawng hi.\nAMERICAN SPELLING BOOK:\nHih pen misiam tungtuang Noah Webster ii’ gelh ahi hi. Kum 1783 a ki published hi in American inn kim phial ah ki nei ding hi. Copy 20,00,00,000 val kikhen khin hi. Webster Dictionary cih tawh ki thei zaw hi.\nTHE GUINESS BOOK OF RECORDS:\nLeitunga a “Pen” te kiciaptehna laibu ahi hi.A ki published mas pen kum 1955 ahi hi.Tun copy 700,00,000 val kikhen khia ta hi.United Kingdom bangah kum sim in a nam tuam tuam 30 bang bawl den uh hi.\nTHE Mc GUFFREY READERS:\nWilliam Holmes Mc Guffrey ii’ gelh ahi hi.Kum 1853 pan kihawmkhia hi.Sangnaupang laisim bu dinga kibawl ahi hi. Copy 650,00,000 val kizuak khia khin hi.\nA MESSAGE TO GRACIA:\nHih laibu pen Elbert Hubbard in kum 1899 a –a gelh ahi hi.Nasemte ki unauna leh sepkhawmna lam gelhna laibu ahi hi. Copy 600,00,000 kiim kigelh khia ta hi.\nTHE COMMONSENSE BOOK OF BABY AND CHILD CARE:\nHih laibu pen Benjamin Spock- in kum 1946 a –a gelh ahi hi. Copy 400,00,000 val kikhen khia zo hi. Lawmhoih, tanau laina nau ngek neithak te lungdampih nangin kipia zel hi.\nWORLD ALMANAC: Namkim bu a kici thei phial khat hi.Kum 1868 a kigelh ahi hi. Copy 390,00,000 val kibawl khin hi.\nJacquline Susann-in kum 1966 a-a gelh ahi hi. Nungak tangvalna leh khamtheih guihtheih tawh kisai thugelhna ahi hi.Laibu zaknop mah mah khat hi. Copy 290,00,000 kiim kihawmkhia khin hi.\nIN HIS STEPS:WHAT WOULD JESUS DO:\nHih lai bu pen kum 1896 a Charles Monroe Sheldon ii’ gelh ahi hi.Topa Jesu nungzuihna lam tawh kisai gelhna ahi hi. Copy 285,00,000 val kizuak khin hi.\nZokam tawh kigelh lakah Lai Siangtho Bu leh Tedim Labu cih loh buang a ki khawng lua om tuak lo hi.Lai bu lei leh laisim lam hanciam sem sem dih ni.\nPrevious: Makai leh Tupna Ngimna ~ Lian Muan Kim\nNext: Vitamin E nekna hangin Ciltang Cancer ki ngahthei


url: =Ngahna le gahna :: ZOMI DAILY\nposted on 18 February 2015 at 11:27 am Lomkholna: Article, Biakna, SuanghDal\nKha Siangtho ngahna le Kha Siangtho’ gah gahna\nGalatians 5: 22na ah “Kha Siangtho gah in itna hi” na ci hi. Ih Topa in thukham lianpen pen “Na ngaihsutna, na lungsim, na kha le na tha neih khempeuh tawh na Topa na Pasian it in” ci-in ong gen hi. Tua khit ciangin “nang le nang na ki-it bangin na vengte na it in” ci-in ong hilh hi. Hih itna ih neih theih nadingin Kha Siangtho ih ngah phot kul hi. Kha Siangtho ngah masa phot lo-in kigah thei lo hi. Banghang hiam cih leh Kha Siangtho ih ngah ciang bekin Pasian’ san theih ding itna kinei thei pan hi. Romans 8: 1-4na ah, Pasian’ thukham (Law) pen eite in ci le sa hanciamna (si le sa itna) tawh ih zui zo kei a, Kha Siangtho vangliatna bek tawh ih zui zo hi na ci hi. Zechariah 4: 6na ah “…keima tung pan’n na ngah vangliatna bek tawh na ma na tun zo ding hi” a cih mah bangin Kha Siangtho ih ngah ciang bekin Kha Siangtho vangliatna tawh itna ma ih tun zo bek ding hi. Ci le sa tawh thukham sawm (Itna) pen zuih zawh, neih zawh sawm kei in. Ahi zongin Kha Siangtho ngahin, Kha Siangtho tawh na kidim ciangin tua thukham sawm zuihna (itna) pen na nuntakna ah damdamin hong kimu to semsem ding hi zaw hi. Itna sungah ih nuntak ciangin thukham a kizui na hi pan hi. Romans 13: 8na ah, Paul in a it thei mite (Kha Siangtho a ngah khin mite) in thukham ii ahong kalh thu a zui zote a hi uh hi, na ci hi.\nIh gensa mah bangin Kha Siangtho gah in itna ahi hi. Banghang hiam cih leh Khrih tawh pumkhat ih hihna hangin, Kha sungah itna tawh ih kalsuan thei ta a, itna sungah ih nungta thei ta hi. Tua bangin Kha Siangtho ih ngah theihna dingin Jesuh Khrih pen tanpa le Topa a, ih san ciangin dikna ih ngah a, tua diktanna (righteouness) ih ngah theihna pen upna hang bek ahi hi. Upna in hong kisik saka kisikna in mawhna maisaka, mawhmaisakna pen Jesuh Khrih sisan sungah upna tawh kingah bek hi. Kisikna thu ah, khatvei kisik a tawntunga kimang ahih hangin nisim Christian te kisikkikna pen ci le sa tawh a nuntak hun sung tawntung ah a zat uh a kul lai ahi hi.\nKisikkikna ii a gah pen ih nisim nuntakna ah a kimu tawntung sak zo ih hihna in Christian taktak ih hihna hong lak pan ding hi zaw hi. Ih Topa Jesuh ii khatvei sep a tawntunga kimang paisuak ong tatkhiatna (Justification by Faith) thu in thu-ummite’n a khantawna a man theih ding uh kisikkikna piangsak ahih manin, ih nisim Christian nuntakna (sanctification life) ah mawhmaisakna (forgivenness) thu ih nget den lai kul hi. Tatkhiatna ahih kei leh diktanna ih cihcih tua Justification pen eite’ nisim mawhna hangin kiam tuan lo-in eite’ nisim nahoih sep zawh semsemna hangin zong khang tuan lo hi. Tua tatkhiatna hanga ih ngah diktanna (Justification) pen thu-ummi khat ciat tungah a tawntungin za ah za ahihna tawh kip ngitnget hi.\nAhi zongin gupkhiatna ahih kei leh siansuahna ih cihcih tua Sanctification pen mabaan nei Christian nuntakna ahi hi. Tatkhiat ngahsa (diktang mi) Christian te’ nisim nuntakna pen khantoh lam a manawh thei, maban a nei thei upna ahi hi. Ih nisim Christian nuntakna ah a sanna lam hong kahto thei sak nahoih sepnate pen a kisikkik mi ih hihna ahong lak, ahong kimutelsak thu na hi gige zaw hi. A kisikkik thu-ummi ih hihna hong kimuh theih tawntung kul hi. Tua bangdana kisikkikna tawh nuntakzia pen Christian upna ahi hi. Tua ih upna ih lah theihna dingin tuikiphumna (baptism) ih lak kul hi. Tui ih kiphum mana kipiangthak hi lo-in a piangthak ih hih mana tui kiphum hi zaw hi.\nTui ih kiphum ni-in Kha Siangtho kingah pah hi. Kha Siangtho ih ngah ciangin a tawm ngahzaw a tam ngahzaw cih bang om thei lo hi. Kha\nSiangtho a veka ngah pah lo cih bang om thei lo hi. Kha Siangtho pen Topa Jesuh mah bangin To khat (one person) ahi hi. Amah Kha Siangtho na ngah leh Amah Kha Siangtho a vekin a ngah hi pah teh. Ahi zongin tom gen rehang, Kha Siangtho tawh kidimzawk hun kidim lohzawk hun cih bel om thei hi. Ih gen nop thu ah pai kik rehang, Kha Siangtho a ngah mite bekin itna maan nei thei uh hi. Tua Kha Siangtho itna in khuamu hi.\nKha Siangtho gahte pen thukham sawmte hong hi pah dinga Gal. 5: 14, tua thukham sawmte pen Kha Siangtho’ vangliatna le huhna tawh damdamin na upna sungah hong gahgah thei pan ding na hi zaw hi. Kha Siangtho ih ngah ciangin a vekin a kingah hi pah hi. Ahi zongin Kha Siangtho gah pen a vekin kigah pah thei lo hi. Kha Siangtho gah pen thu-um mi khat in a sih dongin a gahgah lai kul hi. Ngah (recieve) pen gah (fruit) hi lo a, gah pen ngah hi lo hi. To receive the Holy Spirit as a person is a once for all. But to be fruitful is a process. Kha Siangtho ngah masa lo-in na gah thei kei ding hi.\nPrevious: Mangpha Nu Niang Ngaih Vung (Vungno)\nNext: Zomi Nam Ni ah kimu ni ~ Khaibawi